cyanic-selkie/wikianc huggingface dataset:
ಸತ್ರಿಯಾ
ನೃತ್ಯ
ಸತ್ರಿಯಾ ನೃತ್ಯ ವನ್ನು ಅನೇಕ ಪ್ರಕಾರಗಳಲ್ಲಿ ವಿಂಗಡಿಸಲಾಗಿದ್ದು, ಅವುಗಳಲ್ಲಿ ಕೆಲವನ್ನು ಇಲ್ಲಿ ತಿಳಿಸಲಾಗಿದೆ: ಅಪ್ಸರಾ ನೃತ್ಯ, ಬೆಹರ್ ನೃತ್ಯ , ಚಾಲಿ ನೃತ್ಯ , ದಶವತಾರ ನೃತ್ಯ , ಮನ್ಚೋಕ್ ನೃತ್ಯ , ನತೌ ನೃತ್ಯ , ರಾಸ ನೃತ್ಯ , ರಾಜ್ ಘರಿಯಾಚಾಲಿ ನೃತ್ಯ , ಗೊಸಾಯಿ ಪ್ರಬೇಶ್ , ಬಾರ್ ಪ್ರಬೇಷ್ , ಗೋಪಿ ಪ್ರಬೇಷ್ , ಜುಮುರಾ , ನಡು ಭಂಗಿ ಮತ್ತು ಸೂತ್ರಧಾರ. ಶಾಸ್ತ್ರೀಯ ಭಾರತೀಯ ನೃತ್ಯದ ಇತರ ಏಳು ಸಂಪ್ರದಾಯಗಳಂತೆ ಸತ್ರಿಯಾ ನೃತ್ಯ ಕೂಡ ಶಾಸ್ತ್ರೀಯ ನೃತ್ಯ ರೂಪಕ್ಕೆ ಅಗತ್ಯವಿರುವ ನಿಯಮಗಳನ್ನು ಒಳಗೊಂಡಿದೆ:ನಾಟ್ಯಶಾಸ್ತ್ರ, ಅಭಿನಯ ದರ್ಪಣ, ಮತ್ತು ಸಂಗೀತ ರತ್ನಾಕರದಂತಹ ನೃತ್ಯ ಮತ್ತು ನಾಟಕ-ಕಲೆಯ ಪ್ರಬಂಧಗಳು;ವಿವಿಧ ಪರಿಚಿತ ಕೃತಿಗಳು (ಮಾರ್ಗ್) ಹಾಗು ನರ್ತ್ತ (ಶುದ್ಧ ನೃತ್ಯ), ನರ್ಟ್ಯ (ಅಭಿವ್ಯಕ್ತಿ ನೃತ್ಯ), ಮತ್ತು ನಾಟ್ಯ (ಅಭಿನಯ)ದ ಆಕಾರಗಳು.
ಸತ್ರಿಯಾ ನೃತ್ಯ ವನ್ನು ಬೊರ್ ಜೀತ್ ಗಳು (ಇತರರಲ್ಲಿ ಶಂಕರ್ ದೇವಾ ರವರು ಸಂಯೋಜಿಸಿದಂತಹ ಹಾಡುಗಳು)ಎಂದು ಕರೆಯಲಾಗುವ ಸಂಗೀತದ ಸಂಯೋಜನೆಗಳೊಂದಿಗೆ ಜೊತೆಗೂಡಿಸಲಾಗಿದೆ. ಶಾಸ್ತ್ರೀಯ ರಾಗಗಳನ್ನು ಆಧರಸಿ ಇವುಗಳನ್ನು ಮಾಡಲಾಗಿರುತ್ತದೆ. ಈ ಸಾಂಪ್ರದಾಯಿಕ ಪ್ರದರ್ಶನಕ್ಕೆ ಜೊತೆಗೂಡುವಂತಹ ವಾದ್ಯಗಳೆಂದರೆ:ಖೊಲ್ಸ್ (ಡ್ರಮ್ ಗಳು), ತಾಳಗಳು  (ತಾಳಗಳು) ಮತ್ತು ಕೊಳಲು. ಪಿಟೀಲು ಮತ್ತು ಹಾರ್ಮೋನಿಯಂ ನಂತಹ ಇತರ ವಾದ್ಯಗಳನ್ನು ಇತ್ತೀಚೆಗೆ ಸೇರಿಸಲಾಗಿದೆ. ಉಡುಪುಗಳನ್ನು ಸಾಮಾನ್ಯವಾಗಿ ಪ್ಯಾಟ್ ಗಳಿಂದ ಮಾಡಲಾಗುತ್ತದೆ. ಇದು ಅಸ್ಸಾಂ ನಲ್ಲಿ ಉತ್ಪಾದಿಸಲಾಗುವ ಒಂದು ಬಗೆಯ ರೇಷ್ಮೆಯಾಗಿದ್ದು, ಇದನ್ನು ಸಂಕೀರ್ಣವಾದ ಸ್ಥಳೀಯ ಜರತಾರಿ ಅಲಂಕಾರದೊಂದಿಗೆ ನೇಯಲಾಗಿರುತ್ತದೆ. ಆಭರಣಗಳು ಕೂಡ ಸಾಂಪ್ರದಾಯಿಕ ಅಸಾಮಿ ವಿನ್ಯಾಸದಲ್ಲಿರುತ್ತವೆ.
ಇತಿಹಾಸ
19 ನೇ ಶತಮಾನದ ಉತ್ತರಾರ್ಧದಲ್ಲಿ, ಸತ್ರಿಯಾ ನೃತ್ಯ ವು ಅಸ್ಸಾಂ ನ ಪವಿತ್ರ ಸ್ಥಳ ಸತ್ತ್ರಾ ದಿಂದ ಹುಟ್ಟಿಕೊಂಡಿತು. ಅನಂತರ ಇದು ಸನ್ಯಾಸಿ ಮಂದಿರದಿಂದ ಮಹಾನಗರಗಳ ವೇದಿಕೆಯಲ್ಲಿ ಕಾಣಿಸಿಕೊಂಡಿತು. ಸತ್ತ್ರಾ ಅದರೊಳಗೆಯೇ ಕೆಲವೊಂದು ಕಟ್ಟುನಿಟ್ಟಾದ ನಿಯಮಗಳನ್ನು ಮತ್ತು ನೇಮನಿಷ್ಠೆಗಳನ್ನು ಪಾಲಿಸುತ್ತಿತ್ತು. ಅಲ್ಲದೇ 19 ನೇ ಶತಮಾನದ ಪೂರ್ವಾರ್ಧದವರೆಗೂ ಈ ನೃತ್ಯ ರೂಪವನ್ನು ಧಾರ್ಮಿಕ ಆಚರಣೆಯ ರೂಪದಲ್ಲಿ ಪುರುಷ ನೃತ್ಯಗಾರರು ಪ್ರದರ್ಶಿಸುತ್ತಿದ್ದರು. ಶಾಸ್ತ್ರೀಯ ಕಟ್ಟುನಿಟ್ಟು ಮತ್ತು ಕೆಲವೊಂದು ನಿಯಮಗಳ ನಿಷ್ಹೆಯಿಂದ ಪಾಲನೆ ಹಾಗು ಶೈಕ್ಷಣಿಕ ಸಂಶೋಧನೆಯ ಕೊರತೆಯಿಂದಾಗಿ ಈ ನೃತ್ಯ ರೂಪವನ್ನು ಭಾರತದ ಶಾಸ್ತ್ರೀಯ ನೃತ್ಯಕ್ಕೆ ಸೇರಿದೆ ಎಂದು ಪರಿಗಣಿಸಿರಲಿಲ್ಲ. ಈ ಎಂಟು ರೂಪಗಳಲ್ಲಿ ಸತ್ರಿಯಾ ನೃತ್ಯ ವು ಒಂದೆಂದು ಗುರುತಿಸಲು ಎಲ್ಲರೂ ಶ್ರಮಿಸಿದರು. ಅಂತಿಮವಾಗಿ ಸಂಗೀತ ನಾಟಕ ಅಕಾಡೆಮಿಯು 2000 ನವೆಂಬರ್ 15 ರಂದು ಸತ್ರಿಯಾ ನೃತ್ಯ ವನ್ನು ಭಾರತದ ಶಾಸ್ತ್ರೀಯ ನೃತ್ಯ ಪ್ರಕಾರಗಳಲ್ಲಿ ಹಾಗು ಇತರ ಏಳು ರೂಪಗಳೊಂದಿಗೆ ಇದು ಕೂಡ ಒಂದಾಗಿದೆ ಎಂಬ ಮಾನ್ಯತೆ-ಮನ್ನಣೆ ನೀಡಿತು.
ಶಾಸ್ತ್ರೀಯ ಭಾರತೀಯ ನೃತ್ಯದ ಮಾನದಂಡಗಳೊಳಗೆ ಇದನ್ನು ತಡವಾಗಿ ಸೇರಿಸಿದ್ದು, ಮತ್ತು ಕೇಂದ್ರದಿಂದ ಇದಕ್ಕೆ ಅಗತ್ಯವಿರುವ ಸಾಂಸ್ಥಿಕ ಬೆಂಬಲವನ್ನು ನೀಡದಿರುವುದರ ಹೊರತಾಗಿ, ಸತ್ರಿಯಾ ನೃತ್ಯ ಶತಮಾನಗಳುದ್ದಕ್ಕೂ ಅದರ ಶಾಸ್ತ್ರೀಯ ನೇಮ ನಿಯಮಗಳನ್ನು, ಮತ್ತು ಪ್ರಾಚೀನ ಕಲಾ ರೂಪಗಳನ್ನು ಸೂಚಿಸುವ ಸಂಕೀರ್ಣ ವಿವರಗಳನ್ನು ಕಟ್ಟುನಿಟ್ಟಾಗಿ ಪಾಲಿಸಿಕೊಂಡು ಬಂದಿದೆ. ಸತ್ತ್ರಾ ನಿಯಮಗಳನ್ನು ಕಟ್ಟುನಿಟ್ಟಾಗಿ ಪಾಲಿಸುವ  ಸತ್ರಿಯಾ ನೃತ್ಯದ ನೇಮ ನಿಷ್ಠೆಗಳಿಂದಾಗಿ, ಇದರ ಶುದ್ಧ ರೂಪವನ್ನು ಮತ್ತು ಅದರ ವಿಭಿನ್ನ ಶೈಲಿಯನ್ನು ಹಾಗೇಯೇ ಉಳಿಸಿಕೊಂಡು ಬರಲಾಗುತ್ತಿದೆ. ಈಗ ಇದು ಅಸ್ಸಾಂ ನ ಸತ್ತ್ರಾ ದ ಪವಿತ್ರ ಒಳಾಂಗಣಗಳಿಂದ ವಿಶ್ವ ವೇದಿಕೆಯ ಜನಪ್ರಿಯ ಸ್ಥಳಗಳ ವರೆಗೂ ಆಗಮಿಸಿದೆ, ಇದು ಸತ್ರಿಯಾ ನೃತ್ಯದ ಕಲಾತ್ಮಕ ಮತ್ತು ಸೌಂದರ್ಯಾತ್ಮಕ ಗುಣಗಳ ಮಹತ್ವವನ್ನು ಹೆಚ್ಚಿಸುವ ಸಮಯವಾಗಿದೆ.
ಹೊರಗಿನ ಕೊಂಡಿಗಳು
ವರ್ಗ:ಭಾರತದ ಶಾಸ್ತ್ರೀಯ ನೃತ್ಯ ಪ್ರಕಾರಗಳು ವರ್ಗ:ಆಸ್ಸಾಂನ ಸಂಸ್ಕೃತಿ ವರ್ಗ:ಭಾರತದ ನೃತ್ಯಗಳು ವರ್ಗ:ನೃತ್ಯ
ಮೇಘನಾದ್ ಸಹಾ
ಮೇಘನಾದ್ ಸಹಾ FRS (ಬಾಂಗ್ಲಾ:মেঘনাদ সাহা) (ದೇವನಾಗರಿ: मेघनाद साहा) (6 ಅಕ್ಟೋಬರ್‌ 1893 – 16 ಫೆಬ್ರವರಿ 1956) ಒಬ್ಬ ಭಾರತೀಯ ಖಭೌತಿಕ ವಿಜ್ಞಾನಿಯಾಗಿದ್ದು, ಆತ ಸಹಾ ಸಮೀಕರಣವನ್ನು ಅಭಿವೃದ್ಧಿಪಡಿಸಿದ ಕೀರ್ತಿಗೆ ಪಾತ್ರರಾಗಿದ್ದಾರೆ. ಈ ಸಮೀಕರಣವನ್ನು ನಕ್ಷತ್ರಗಳಲ್ಲಿ ರಾಸಾಯನಿಕ ಮತ್ತು ಭೌತಿಕ ಸ್ಥಿತಿಗಳನ್ನು ವಿವರಿಸಲು ಬಳಸಲಾಗುತ್ತದೆ.
ವರ್ಣಗೋಳದ ಸಮಸ್ಯೆ
1915ರಲ್ಲಿ ನಕ್ಷತ್ರದ ರೋಹಿತ ದರ್ಶನ ವಿಷಯವು ಹೆಚ್ಚು ಗಮನವನ್ನು ಸೆಳೆಯಿತು, ಆದ್ದರಿಂದ ಹೆಚ್ಚಿನ ವಿಜ್ಞಾನಿಗಳು ಅದರ ನಿಗೂಢ ವಿಷಯವನ್ನು ತಿಳಿಯಲು ಪ್ರಯತ್ನಿಸಿದರು. ಆ ವಿಷಯದ ಮೂಲಾಧಾರವನ್ನು ಫ್ರಾನ್‌ಹೋಫರ್ ಮತ್ತು ಕಿರ್ಚಾಫ್ ನಿರ್ವಹಿಸಿದರು. ನಂತರದ ಹೆಚ್ಚು ಗಮನಾರ್ಹವಾದ ಕೆಲಸವೆಂದರೆ ಹಿಗ್ಗಿನ್ಸ್ ಮತ್ತು ಮಿಲ್ಲರ್‌ರವರ ಕಾರ್ಯ, ಅವರು ಸುಮಾರು ಐವತ್ತು ಅಧಿಕ ಪ್ರಜ್ವಲಿಸುವ ನಕ್ಷತ್ರಗಳ ಫ್ರಾನ್‌ಹಾಫರ್ ರೋಹಿತವನ್ನು ವಿವರಿಸಿದರು. ಅವರು ತಾವು ಪರೀಕ್ಷಿಸಿದ ಎಲ್ಲಾ ನಕ್ಷತ್ರಗಳು ಸೂರ್ಯನಂತಹುದೇ ರಾಸಾಯನಿಕ ಸಂಯೋಜನೆಯನ್ನು ಹೊಂದಿವೆಯೆಂದು ತರ್ಕಿಸಿದರು. 1920ರಲ್ಲಿ ಸರಿಸುಮಾರು ಎರಡು ನೂರು ಸಾವಿರ ನಕ್ಷತ್ರಗಳ ಬಗ್ಗೆ ಅಧ್ಯಯನ ಮಾಡಲಾಯಿತು ಮತ್ತು ವರ್ಗೀಕರಿಸಲಾಯಿತು. ಸೂರ್ಯನಲ್ಲಿ ಏನಾಗುತ್ತಿದೆ ಎಂಬುದರ ಬಗ್ಗೆ ತಿಳಿದುಕೊಂಡರೆ ನಕ್ಷತ್ರಗಳಲ್ಲಿ ಏನು ಸಂಭವಿಸುತ್ತಿದೆ ಎಂಬುದನ್ನು ಅಂದಾಜು ಮಾಡಬಹುದೆಂಬ ಒಂದು ಸಾರ್ವತ್ರಿಕ ಒಮ್ಮತವನ್ನು ಇದು ಉಂಟುಮಾಡಿತು. ಆದರೆ ಇದಕ್ಕೆ ಸಂಬಂಧಿಸಿದ ಮಾಹಿತಿಯಲ್ಲಿ ಗೊಂದಲವಿದ್ದರೂ, ಸೂರ್ಯನು ಒಂದು ಒಗಟಾಗಿಯೇ ಉಳಿದನು. ಲಾಕ್ಯರ್ ಹೀಗೆಂದು ಹೇಳಿದ್ದಾರೆ - (ಮಿಂಚುರೋಹಿತದಲ್ಲಿ) ವರ್ಣಗೋಳದ ಮೇಲ್ಭಾಗದಲ್ಲಿ ಹುಟ್ಟಿಕೊಳ್ಳುವ ರೇಖೆಗಳು ಕಿಡಿ ರೋಹಿತದಲ್ಲಿ ಕಾಣಿಸುವ ರೇಖೆಗಳಂತೆಯೇ ಇರುತ್ತವೆ. ಕಿಡಿ ರೇಖೆಗಳು ವರ್ಧಿಸಲ್ಪಟ್ಟಿರುತ್ತವೆ, ಆ ವರ್ಧನೆಯು ತಾಪಮಾನದಂತಹ ಪ್ರಚೋದಕದಿಂದ ಉಂಟಾಗುತ್ತದೆಂದೂ ಆತ ಹೇಳಿದ್ದಾರೆ. ಆದರೆ ಈ ಸಿದ್ಧಾಂತವು ಅದರ ಮೌಲ್ಯವನ್ನು ಕುಂಠಿತಗೊಳಿಸುವ ಅಂಶಗಳನ್ನೂ ಹೊಂದಿದೆ. ವರ್ಧನೆಯು ಹೆಚ್ಚಿನ ತಾಪಮಾನದಿಂದ ಉಂಟಾಗುವುದು ಮಾತ್ರವಲ್ಲದೆ ಇದಕ್ಕೆ ಇತರ ಕೆಲವು ಅಂಶಗಳೂ ಪ್ರಚೋದಕಗಳಾಗಿ ಕಾರ್ಯನಿರ್ವಹಿಸುತ್ತವೆ ಎಂದು ಊಹಿಸಲಾಗಿದೆ. ಸಹಾ ನಂತರ ಹೀಗೆಂದು ಹೇಳಿದ್ದಾರೆ:
ಕಲ್ಕತ್ತಾದಲ್ಲಿ
ಸಹಾರವರು 1938ರ ಜುಲೈನಲ್ಲಿ ಕಲ್ಕತ್ತಾ ವಿಶ್ವವಿದ್ಯಾನಿಲಯಕ್ಕೆ ಹಿಂದಿರುಗಿದರು. ಅಲ್ಲಿ ಅವರು ಪಾಲಿಟ್ ಪ್ರಾಧ್ಯಾಪಕರಾದರು ಮತ್ತು ಭೌತಶಾಸ್ತ್ರ ವಿಭಾಗದ ಮುಖ್ಯಸ್ಥರಾದರು. ಆ ಸಂದರ್ಭದಲ್ಲಿ ಶ್ಯಾಮ ಪ್ರಸಾದ್ ಮುಖರ್ಜಿಯವರು ಈ ವಿಶ್ವವಿದ್ಯಾನಿಲಯದ ಉಪ ಕುಲಾಧಿಪತಿಗಳಾಗಿದ್ದರು. ಅವರು ಅತಿ ಶೀಘ್ರದಲ್ಲಿ ನಿವೃತ್ತಿಹೊಂದಿ ಸರ್ ಮೊಹಮ್ಮದ್ ಅಜಿಜುಲ್ ಹಕ್ ಆ ಸ್ಥಾನಕ್ಕೆ ಬಂದರು. ಅಲ್ಲಿಗೆ ಸೇರಿಕೊಂಡ ನಂತರ ಸಹಾರವರು ತಕ್ಷಣವೇ ಪಾಲಿಟ್ ಪ್ರಯೋಗಾಲಯದಲ್ಲಿ ಸಂಶೋಧನೆಯನ್ನು ಮಾಡಲು ತೊಡಗಿದರು. ಅಲ್ಲದೆ ಅವರು ಭೌತಶಾಸ್ತ್ರದಲ್ಲಿನ MSc ಪಠ್ಯಕ್ರಮವನ್ನು ಪುನಃರೂಪಿಸುವ ಕಾರ್ಯವನ್ನು ಕೈಗೆತ್ತಿಕೊಂಡರು. ನಂತರ ಸಹಾರವರು 1940ರಲ್ಲಿ ಬೈಜಿಕ ಭೌತಶಾಸ್ತ್ರದಲ್ಲಿ ಒಂದು ಸಾಮಾನ್ಯ ಮತ್ತು ಒಂದು ವಿಶೇಷ ಪ್ರಬಂಧವನ್ನು ಹಾಗೂ ಕ್ವಾಂಟಂ ಮೆಕ್ಯಾನಿಕ್ಸ್‌ನಲ್ಲಿ ಒಂದು ಸಾಮಾನ್ಯ ಪ್ರಬಂಧವನ್ನು ಮಂಡಿಸಿದರು.
ಇನ್‌ಸ್ಟಿಟ್ಯೂಟ್ ಆಫ್ ನ್ಯೂಕ್ಲಿಯರ್ ಫಿಸಿಕ್ಸ್
ಹಿಂದೆ ಸೂಚಿಸಿದಂತೆ ಸಹಾರವರ ಬೈಜಿಕ ಭೌತಶಾಸ್ತ್ರದ ಬಗೆಗಿನ ಆಸಕ್ತಿಯು 1936-37ರಲ್ಲಿನ ಅವರ ವಿದೇಶಿ ಪ್ರವಾಸದಿಂದ ಹುಟ್ಟಿಕೊಂಡಿತು. ಬರ್ಕೆಲಿಯಲ್ಲಿ ನೋಡಿದುದರಿಂದ ಪ್ರಭಾವಿತರಾದ ಸಹಾರವರು 1938ರಲ್ಲಿ ತಮ್ಮ ವಿದ್ಯಾರ್ಥಿ B.D. ನಾಗ್ ಚೌಧರಿಯನ್ನು ಲಾರೆನ್ಸ್‌‌ರವರಡಿಯಲ್ಲಿ ಕೆಲಸ ಮಾಡಲು ಮತ್ತು ಅಧ್ಯಯನ ಮಾಡಲು ಬರ್ಕೆಲಿಗೆ ಕಳುಹಿಸಿದರು ಹಾಗೂ ಸೈಕ್ಲೊಟ್ರಾನ್‌ನ ಬಗ್ಗೆ ಎಲ್ಲಾ ತಿಳಿದುಕೊಂಡರು. ಸಹಾರವರು ಕಲ್ಕತ್ತಾ ವಿಶ್ವವಿದ್ಯಾನಿಲಯದಲ್ಲಿ ಒಂದು ಸೈಕ್ಲೊಟ್ರಾನ್ಅನ್ನು ಹೊಂದಲು ತೀವ್ರಾಸಕ್ತಿಯನ್ನು ಹೊಂದಿದ್ದರು. ಅದನ್ನು ರಚಿಸುವುದಕ್ಕಾಗಿ ಕೊಡುಗೆಯನ್ನು ನೀಡಲು ಟಾಟಾದವರ ಮನವೊಪ್ಪಿಸುವಂತೆ ನೆಹರುರವರೊಂದಿಗಿನ ತಮ್ಮ ಪ್ರಭಾವವನ್ನು ಬಳಸಿಕೊಂಡರು. ಟಾಟಾದವರು 60,000 ರೂಪಾಯಿ ಮೌಲ್ಯವನ್ನು ನೀಡಿ ಸಹಾಯ ಮಾಡಿದರು, ಆದರೆ ಅಷ್ಟು ಹಣ ಸೈಕ್ಲೊಟ್ರಾನ್ಅನ್ನು ರಚಿಸಲು ಸಾಕಾಗುತ್ತಿರಲಿಲ್ಲ. 1941ರಲ್ಲಿ ನಾಗ್ ಚೌಧರಿ ಹಿಂದಿರುಗಿದರು. ಅಮೆರಿಕಾದಲ್ಲಿನ ಅವರ ಪ್ರಯತ್ನಗಳಿಗಾಗಿ ಸಹಾರವರು ಧನ್ಯವಾದಗಳನ್ನು ಅರ್ಪಿಸಿದರು. ಅತಿ ಶೀಘ್ರದಲ್ಲಿ ಸೈಕ್ಲೊಟ್ರಾನ್‌ನ ಭಾಗಗಳನ್ನು (ಮುಖ್ಯವಾಗಿ ಕಾಂತವನ್ನು ತಯಾರಿಸಲು) ವಶಪಡಿಸಿಕೊಳ್ಳಲಾಯಿತು. ಆದರೆ ಅದೇ ಸಂದರ್ಭದಲ್ಲಿ ಅಮೆರಿಕಾ ವಿಶ್ವ ಸಮರವನ್ನು ಪ್ರವೇಶಿಸಿದರಿಂದ, ಉಪಕರಣಗಳ ನಂತರದ ಸಮೂಹವನ್ನು (ಮುಖ್ಯವಾಗಿ ವ್ಯಾಕ್ಯೂಮ್ ಪಂಪುಗಳು) ಕೊಂಡೊಯ್ಯುತ್ತಿದ ಹಡಗನ್ನು ಜಪಾನಿಯರು ಮುಳುಗಿಸಿದರು. ಇದೊಂದು ಪ್ರಮುಖ ತಡೆಯಾಗಿತ್ತು. ನಂತರ ಅಮೆರಿಕಾದಿಂದ ಯಾವುದೇ ಭಾಗಗಳನ್ನು ಪಡೆಯುವ ಆಶಯವಿರಲಿಲ್ಲ; ಲಾರೆನ್ಸ್ ಮೊದಲಾದ ಅಮೆರಿಕಾದ ವಿಜ್ಞಾನಿಗಳು ಮ್ಯಾನ್‌ಹ್ಯಾಟನ್ ಯೋಜನೆಯೆಡೆಗೆ ಹೆಚ್ಚು ಗಮನ ಹರಿಸಿದರು. ಇದರಿಂದಾಗಿ ಎಲ್ಲಾ ಭಾಗಗಳನ್ನು ಕಲ್ಕತ್ತಾದಲ್ಲೇ ತಯಾರಿಸಬೇಕಾಯಿತು ಹಾಗೂ ಇದು ದೀರ್ಘಕಾಲದ ಕಾರ್ಯವಾಯಿತು. ಅಂತಿಮವಾಗಿ ಇದು ಪೂರ್ಣಗೊಳ್ಳಲು ಅನೇಕ ವರ್ಷಗಳನ್ನು ತೆಗೆದುಕೊಂಡಿತು (ಸಹಾ ನಿಧನಹೊಂದಿದ ನಂತರ ಇದು ಕೆಲಸ ಮಾಡಲು ಆರಂಭಿಸಿತು). ಇದನ್ನು ಹೊರತುಪಡಿಸಿ ಸಹಾರವರು ಡಾರ್ಜೆಲಿಂಗ್‌ನಲ್ಲಿ ಸಾಧಾರಣ ಪರಿಮಾಣದಲ್ಲಿ ಕೆಲವು ಕಾಸ್ಮಿಕ್-ಕಿರಣ ವೀಕ್ಷಣೆಗಳನ್ನೂ ಆರಂಭಿಸಿದರು. ಜಪಾನಿನ ಮೇಲೆ ನಡೆದ ಪರಮಾಣು ಬಾಂಬ್‌ ದಾಳಿಯ ಘಟನೆಯಿಂದ ಸಹಾರವರು ಬೈಜಿಕ ಶಕ್ತಿಯ ಪ್ರಾಮುಖ್ಯತೆಯ ಬಗ್ಗೆ ಇನ್ನಷ್ಟು ತಿಳಿದುಕೊಂಡರು. ಆದ್ದರಿಂದ ಅವರು ಬೈಜಿಕ ವಿಜ್ಞಾನ ಮತ್ತು ಅದರ ನಿರೀಕ್ಷೆಗಳಿಗೆ ಮೀಸಲಾದ ವಿಶ್ವವಿದ್ಯಾನಿಲಯದ ಆಶ್ರಯದಡಿಯಲ್ಲಿ ಸ್ವಾಧಿಕಾರದ ಸಂಸ್ಥೆಯೊಂದನ್ನು ಸ್ಥಾಪಿಸಲು ನಿರ್ಧರಿಸಿದರು. ಅದರ ಪರಿಣಾಮವಾಗಿ 1948ರಲ್ಲಿ ಸಹಾ ಇನ್‌ಸ್ಟಿಟ್ಯೂಟ್ ಆಫ್ ನ್ಯೂಕ್ಲಿಯರ್ ಫಿಸಿಕ್ಸ್ ಅಸ್ತಿತ್ವಕ್ಕೆ ಬಂದಿತು. ಇದನ್ನು 1950ರಲ್ಲಿ ಇರೆನಿ ಜೂಲಿಯಟ್-ಕ್ಯೂರಿಯವರು ಉದ್ಘಾಟಿಸುವುದಾಗಿ ಘೋಷಿಸಲಾಯಿತು. ವಿಶ್ವವಿದ್ಯಾನಿಲಯದ ನಿಬಂಧನೆಗಳಿಗೆ ಅನುಗುಣವಾಗಿ ಸಹಾರವರು 1952ರಲ್ಲಿ ತಮ್ಮ ಪಾಲಿಟ್ ಪ್ರಾಧ್ಯಾಪಕತ್ವದಿಂದ ಮತ್ತು ಇನ್‌ಸ್ಟಿಟ್ಯೂಟ್ ಆಫ್ ನ್ಯೂಕ್ಲಿಯರ್ ಫಿಸಿಕ್ಸ್‌ನ ನಿರ್ದೇಶಕ ಸ್ಥಾನದಿಂದ ನಿವೃತ್ತಿ ಹೊಂದಬೇಕಾಗಿತ್ತು. ಆದರೂ ಅವರು ಎರಡೂ ಸಂಸ್ಥೆಗಳೊಂದಿಗೆ ಗೌರವ ಸ್ಥಾನದಿಂದ ಸಂಪರ್ಕವನ್ನು ಇಟ್ಟುಕೊಂಡಿದ್ದರು.
ಇಂಡಿಯನ್ ಅಸೋಸಿಯೇಶನ್ ಫಾರ್ ದಿ ಕಲ್ಟಿವೇಶನ್ ಆಫ್ ಸೈನ್ಸ್
ಮೂವತ್ತರ ದಶಕದ ಆರಂಭದಿಂದ ಸಹಾರವರು IACSನಲ್ಲಿ ಅತೀವ ಆಸಕ್ತಿಯನ್ನು ಹೊಂದಿದ್ದರು. 1944ರಲ್ಲಿ ಅವರು ಅದರ ಗೌರವ ಕಾರ್ಯದರ್ಶಿಯಾದರು ಮತ್ತು 1946ರಲ್ಲಿ ಅದರ ಅಧ್ಯಕ್ಷರು ಸಾವನ್ನಪ್ಪಿದರಿಂದ ಅವರೇ ಅಧ್ಯಕ್ಷರಾದರು. ಆ ಸಂದರ್ಭದಲ್ಲಿ IACS ಬೌಬಜಾರ್‌ನಲ್ಲಿತ್ತು. ರಾಮನ್‌ರವರು ಅಲ್ಲಿ ತಮ್ಮ ಸಂಶೋಧನೆಯನ್ನು ನಡೆಸಿದ ಸ್ವರ್ಣಯುಗದ ನಂತರ ಆ ಸಂಸ್ಥೆಯು ಸ್ವಲ್ಪ ಮಟ್ಟಿಗೆ ಕಷ್ಟಪಟ್ಟು ಸಾಗಿತು. ಸಹಾರವರು ಹಲವಾರು ಹೊಸ ಸಂಶೋಧನಾ ಕಾರ್ಯಗಳನ್ನು ಆರಂಭಿಸುವ ಮೂಲಕ ಸಂಸ್ಥೆಗೆ ಒಂದು ನೂತನ ಅಸ್ತಿತ್ವವನ್ನು ಕೊಡಬೇಕೆಂದು ಬಹಳ ಉತ್ಸುಕರಾಗಿದ್ದರು. ಇದಕ್ಕೆಲ್ಲಾ ಬಹಳಷ್ಟು ಸಮಯ ಮತ್ತು ಹಣದ ಅವಶ್ಯಕತೆ ಇತ್ತು. ಅಂತಿಮವಾಗಿ ಅವರು ಜಾದವ್‌ಪುರದಲ್ಲಿ ಹತ್ತು ಎಕರೆ ಜಾಗವನ್ನು ಖರೀದಿಸಿದ ನಂತರ ಸಂಸ್ಥೆಯನ್ನು ಅಲ್ಲಿಗೆ ಸ್ಥಳಾಂತರಿಸುವಂತೆ ಪಶ್ಚಿಮ ಬಂಗಾಳದ ಸರ್ಕಾರವನ್ನು ಪ್ರೇರೇಪಿಸಿದರು. ಸಂಸ್ಥೆಯ ನಿಯಮಗಳನ್ನು ಪಾಲಿಸಿ ಸಹಾರವರು 1950ರಲ್ಲಿ ಅಧ್ಯಕ್ಷ ಸ್ಥಾನವನ್ನು ಪಡೆದರು. ಆ ಸಂದರ್ಭದಲ್ಲಿ, 1920ರಲ್ಲಿ ಲಂಡನ್‌ನಲ್ಲಿ ಭೇಟಿಯಾದಂದಿನಿಂದ ಸೌಹಾರ್ದಯುತ ಸಂಬಂಧವನ್ನು ಬೆಳೆಸಿಕೊಂಡು ಬಂದಿದ್ದ ಶಾಂತಿ ಸ್ವರೂಪ್ ಭಟ್ನಾಗರ್ IACS ಪೂರ್ಣಾವಧಿಯ ನಿರ್ದೇಶಕರನ್ನು ಹೊಂದುವ ಸಮಯವಾಗಿದೆಯೆಂದು ಸೂಚಿಸಿದರು. ಸಹಾರವರಿಗೆ ನೀಡಲಾದ ಅಧಿಕಾರದಿಂದಾಗಿ ಅವರು ಮೊದಲೇ ಆರಂಭಿಸಿದ್ದ ಸಂಸ್ಥೆಯ ನಿರ್ಮಾಣ ಕಾರ್ಯವನ್ನು ಪೂರ್ಣಗೊಳಿಸಲು ಸಾಧ್ಯವಾಯಿತು ಎಂದೂ ಅವರು ಹೇಳಿದ್ದಾರೆ. ಆದ್ದರಿಂದ 1953ರಲ್ಲಿ ಸಹಾರವರು IACSಯ ಮೊದಲ ನಿರ್ದೇಶಕರಾದರು. ಈ ಅಧಿಕಾರವನ್ನು ಅವರು 1956ರಲ್ಲಿ ಸಾವನ್ನಪ್ಪುವವರೆಗೂ ಹೊಂದಿದ್ದರು.
ಸಹಾ ಮತ್ತು ಪರಮಾಣು ಶಕ್ತಿ
ಸಹಾರವರು 1939ರಲ್ಲಿ ಹ್ಯಾನ್ ಮತ್ತು ಮೈಟ್ನರ್ ನಡೆಸಿದ ಬೈಜಿಕ ವಿದಳನ(ನ್ಯೂಕ್ಲಿಯರ್ ಫಿಜನ್)ದ ಅನ್ವೇಷಣೆಯನ್ನು ಹೆಚ್ಚಿಸುವ ಬಗ್ಗೆ ಹೆಚ್ಚು ಗಮನ ಹರಿಸಿದರು ಹಾಗೂ ಈ ಅನ್ವೇಷಣೆಯು ನಿಬ್ಬೆರಗಾಗಿಸುವ ಸಾಧ್ಯತೆಗಳನ್ನು ಒಳಗೊಂಡಿತ್ತು. ಅದೇ ಸಂದರ್ಭದಲ್ಲಿ 1940ರಲ್ಲಿ ದೆಹಲಿಯ ಬ್ರಿಟಿಷ್ ಆಡಳಿತಗಾರರು ಭಟ್ನಾಗರ್‌ರ ಅಧ್ಯಕ್ಷತೆಯಲ್ಲಿ ಬೋರ್ಡ್ ಫಾರ್ ಸೈಂಟಿಫಿಕ್ ಆಂಡ್ ಇಂಡಸ್ಟ್ರಿಯಲ್ ರಿಸರ್ಚ್ (BSIR)ಅನ್ನು ರಚಿಸಿದರು. ಸಹಾರವರು ಅದರ ಸದಸ್ಯರಾಗುವಂತೆ ಆಹ್ವಾನವನ್ನು ಪಡೆದರು. 1942ರಲ್ಲಿ ಸರ್ಕಾರವು CSIR ಎಂಬ ಶ್ರೇಷ್ಠ ಸಂಸ್ಥೆಯೊಂದನ್ನು ಸ್ಥಾಪಿಸಿತು, ಮತ್ತೆ ಸಹಾರವರು ಅದರ ಸದಸ್ಯರಾದರು. 1944ರಲ್ಲಿ ವಿಶ್ವ ಸಮರದಲ್ಲಿನ ಗೆಲುವು ಜರ್ಮನಿ ಮತ್ತು ಜಪಾನಿಗೆ ವಿರುದ್ಧವಾಗಿರುವುದು ಸ್ಪಷ್ಟವಾಯಿತು. ಗೆಲುವಿನ ನಿರೀಕ್ಷೆಯಲ್ಲಿ ಬ್ರಿಟಿಷ್ ಸರ್ಕಾರವು ಯುದ್ಧಾ-ನಂತರದ ಪುನಃರಚನಾ ಕಾರ್ಯಗಳಿಗಾಗಿ ಯೋಜನೆಗಳನ್ನು ರೂಪಿಸಲು ಆರಂಭಿಸಿತು. ಈ ಕಾರ್ಯದ ಭಾಗವಾಗಿ ಅದು ಪ್ರಾಧ್ಯಾಪಕ A.V. ಹಿಲ್‌ರನ್ನು ಸರ್ಕಾರಕ್ಕೆ ಸಲಹೆ ನೀಡುವುದಕ್ಕಾಗಿ ಭಾರತಕ್ಕೆ ಕಳುಹಿಸಿಕೊಡುವಂತೆ ರಾಯಲ್ ಸೊಸೈಟಿಗೆ ಕೇಳಿತು. ಹಿಲ್ ಬಂದು ಅನೇಕ ವಿಜ್ಞಾನಿಗಳನ್ನು ಭೇಟಿಯಾದರು, ಅವರಲ್ಲಿ ಸಹಾರವರೂ ಒಳಗೊಂಡಿದ್ದರು. ಅವರು ನಂತರ ವೈಜ್ಞಾನಿಕ ಮತ್ತು ಕೈಗಾರಿಕಾ ಪ್ರಗತಿಯನ್ನು ಗಮನಿಸಲು ಹಾಗೂ ಯುದ್ಧಾ-ನಂತರದ ಯೋಜನೆಗಳನ್ನು ರೂಪಿಸಲು ಇಂಡಿಯನ್ ಸೈಂಟಿಫಿಕ್ ಮಿಶನ್ಅನ್ನು (ISM) ವಿದೇಶಕ್ಕೆ ಕಳುಹಿಸುವಂತೆ ಶಿಫಾರಸು ಮಾಡಿದರು. ಈ ಶಿಫಾರಸು ಅಂಗೀಕರಿಸಲ್ಪಟ್ಟಿತು ಮತ್ತು ನಿಯೋಗವೊಂದು 1944ರ ಅಕ್ಟೋಬರ್‌‌‍ನಲ್ಲಿ ಭಾರತವನ್ನು ಬಿಟ್ಟಿತು; ಸಹಾರವರು ISMನ ಸದಸ್ಯರಾಗಿದ್ದರು. ಆ ಪ್ರವಾಸವು ಆ ನಿಯೋಗವನ್ನು ಅಮೆರಿಕಾವನ್ನೂ ಒಳಗೊಂಡಂತೆ ಹಲವಾರು ರಾಷ್ಟ್ರಗಳಿಗೆ ಕೊಂಡೊಯ್ಯಿತು. ಅಲ್ಲಿರುವಾಗ ಸಹಾರವರು ಪರಮಾಣು ಶಕ್ತಿಯ ಸಂಶೋಧನೆಯ ಬಗ್ಗೆ ವಿಚಾರಿಸಿದರು, ಆದರೆ ಯಾವ ಮಾಹಿತಿಯೂ ಸಿಗಲಿಲ್ಲ. ಮ್ಯಾನ್‌ಹ್ಯಾಟನ್ ಯೋಜನೆಯು ರಭಸದಿಂದ ನಡೆಯುತ್ತಿತ್ತು ಮತ್ತು ಪರಮಾಣು ಶಕ್ತಿ ಸಂಶೋಧನೆಯು ಬಹು ಹತ್ತಿರದಲ್ಲಿ ನಿಯಂತ್ರಿಸಲ್ಪಟ್ಟಿದ್ದ ರಹಸ್ಯವಾಗಿತ್ತು ಎಂಬುದರ ಬಗ್ಗೆ ಅವರಿಗೆ ಆ ಸಂದರ್ಭದಲ್ಲಿ ತಿಳಿದಿರಲಿಲ್ಲ. ಸಹಾರವರ ವಿಚಾರಣೆಗಳು FBIಗೆ ಅದರ ಯೋಜನೆಯ ಬಗ್ಗೆ ನಿಜವಾಗಿ ಸಹಾರವರಿಗೆ ಎಷ್ಟು ತಿಳಿದಿದೆ ಎಂಬುದನ್ನು ಗ್ರಹಿಸುವುದಕ್ಕಾಗಿ ಅವರನ್ನು ಪ್ರಶ್ನಿಸುವಂತೆ ಪ್ರೇರೇಪಿಸಿದವು. ಸಹಾರವರಿಗೆ ಏನೂ ತಿಳಿದಿಲ್ಲವೆಂದು FBI ಸಮಾಧಾನಗೊಂಡರೂ, ಆ ವಿಷಯದ ಬಗೆಗಿನ ಅವರ ಜ್ಞಾನ ಮತ್ತು ಪರಿಣತಿಯು ಅದನ್ನು ದಿಗ್ಭ್ರಮೆಗೊಳಿಸಿತು. ಭಾರತಕ್ಕೆ ಹಿಂದಿರುಗಿದ ನಂತರ ISM ಒಂದು ಅಧಿಕೃತ ವರದಿಯನ್ನು ತಯಾರಿಸಿ, ಸರ್ಕಾರಕ್ಕೆ ಸಲ್ಲಿಸಿತು; ಆ ವರದಿಯನ್ನು ಸಹಾರವರು ಸಿದ್ಧಮಾಡಿದ್ದರು. 1947ರಲ್ಲಿ ಭಾರತವು ಸ್ವತಂತ್ರವಾಯಿತು ಮತ್ತು ನೆಹರುರವರು ಭಾರತದ ಪ್ರಧಾನ ಮಂತ್ರಿಯಾದರು. ಪರಮಾಣು ಶಕ್ತಿಯು ಹೊಸ ನಿರೀಕ್ಷೆಯಾಗಿದ್ದುದರಿಂದ ಮತ್ತು BSIRನ ಸದಸ್ಯರಾಗಿದ್ದುದರಿಂದ ಸಹಾರವರಿಗೆ ಭಾರತದಲ್ಲಿ ಪರಮಾಣು ಶಕ್ತಿಯನ್ನು ಅಭಿವೃದ್ಧಿ ಪಡಿಸುವಲ್ಲಿ ತಾನು ಪ್ರಮುಖ ಪಾತ್ರ ವಹಿಸಲು ಸಾಧ್ಯವಾಗಬಹುದೆಂದು ನಿರೀಕ್ಷಿಸಲು ಎಲ್ಲಾ ಕಾರಣಗಳಿದ್ದವು. ಭಾಭಾ ಕೂಡ ಅಂತಹುದೇ ಯೋಚನೆಗಳನ್ನು ಹೊಂದಿದ್ದರು ಮತ್ತು ಅವರೂ ಈ ವಿಷಯದ ಬಗೆಗಿನ ಚಿಂತನೆಗಳನ್ನು ನೆಹರುರವರಿಗೆ ನೀಡಲು ಆರಂಭಿಸಿದರು. 1948ರಲ್ಲಿ ಭಾಭಾರವರು ಸೂಚಿಸಿದ ಪರಮಾಣು ಶಕ್ತಿ ಆಯೋಗವನ್ನು ರೂಪಿಸುವ ಬಗ್ಗೆ ನೆಹರುರವರ ಸಮರ್ಥನೆಯಲ್ಲಿ ಭಾರತ ಸರ್ಕಾರವು ಸಹಾರವರನ್ನು ಕೇಳಿತು. ಭಾರತದಲ್ಲಿ ಇದನ್ನು ವರ್ಧಿಸಲು ಬೇಕಾದ ಕೈಗಾರಿಕಾ ಆಧಾರದ ಕೊರತೆಯಿದೆ ಮತ್ತು ಇಲ್ಲಿ ತರಬೇತಿ ಪಡೆದ ಜನಬಲವೂ ಲಭ್ಯವಿಲ್ಲ ಎಂದು ಹೇಳುವ ಮೂಲಕ ಸಹಾರವರು ಇದನ್ನು ದೃಢವಾಗಿ ವಿರೋಧಿಸಿದರು. ಅವರ ದೃಷ್ಟಿಯಲ್ಲಿ ಸಂಪೂರ್ಣ-ಸಮರ್ಥವಾದ ಪರಮಾಣು ಶಕ್ತಿ ಯೋಜನೆಯನ್ನು ಆರಂಭಿಸುವುದಕ್ಕಿಂತ ಮೊದಲು ಆ ಉದ್ಯಮವು ಬೆಳೆಯಬೇಕು ಮತ್ತು ಸ್ಪರ್ಧಾತ್ಮಕ ಜನಬಲವನ್ನು ಪಡೆಯುವುದಕ್ಕಾಗಿ ವಿವಿಧ ವಿಶ್ವವಿದ್ಯಾನಿಲಯಗಳಲ್ಲಿ ಬೈಜಿಕ ಭೌತಶಾಸ್ತ್ರ-ಆಧಾರಿತ ಕೋರ್ಸುಗಳನ್ನು ಆರಂಭಿಸಬೇಕು. ಅವರು ಪ್ರಬಲವಾಗಿ ಪರಮಾಣು ಶಕ್ತಿ ಅಭಿವೃದ್ಧಿಯ ಫ್ರೆಂಚ್ ಮಾದರಿಯನ್ನು ಸೂಚಿಸಿದರು, ಅದು ವಾಸ್ತವವಾಗಿ ಅವರ ಸ್ನೇಹಿತ ಫ್ರೆಡೆರಿಕ್ ಜೂಲಿಯಟ್-ಕ್ಯೂರಿಯವರ ಚಿಂತನೆಯ ಫಲವಾಗಿತ್ತು. ಮತ್ತೊಂದು ಕಡೆಯಲ್ಲಿ, ಭಾಭಾರವರು ಬಹು ವೇಗದ ಮತ್ತು ಹೆಚ್ಚು ಉತ್ಸಾಹದ ಅಭಿವೃದ್ಧಿ ಯೋಜನೆಯ ಪ್ರತಿಪಾದಕರಾಗಿದ್ದರು, ಅವರು ನೆಹರುರವರಿಗೆ ಮೇಲರ್ಜಿ ಸಲ್ಲಿಸಿದರು. ಅದರ ಪರಿಣಾಮವಾಗಿ 1948ರಲ್ಲಿ ಪರಮಾಣು ಶಕ್ತಿ ಆಯೋಗವು ಮತ್ತು 1954ರಲ್ಲಿ ಟ್ರಾಂಬೆಯಲ್ಲಿ ಪರಮಾಣು ಶಕ್ತಿ ಸಂಸ್ಥೆಯು ರಚಿತವಾಯಿತು.
ಸಹಾ ಮತ್ತು ಕ್ಯಾಲೆಂಡರ್ ಪುನಃರಚನೆ
ಭಾರತದ ಕ್ಯಾಲೆಂಡರಿನ ಪುನಃರಚನೆಗೆ ಸಂಬಂಧಿಸಿದ ಸಹಾರವರ ಕಾರ್ಯವು ತುಂಬಾ ಪ್ರಮುಖವಾದುದು. ಸಹಾರವರು ವೈಜ್ಞಾನಿಕ ಮತ್ತು ಕೈಗಾರಿಕಾ ಸಂಶೋಧನಾ ಸಲಹಾಮಂಡಳಿಯ ಆಶ್ರಯದಡಿಯಲ್ಲಿ 1952ರಲ್ಲಿ ಭಾರತ ಸರ್ಕಾರದಿಂದ ಕ್ಯಾಲೆಂಡರ್ ಪುನಃರಚನಾ ಸಮಿತಿಯ ಅಧ್ಯಕ್ಷರಾದರು. ಆ ಸಮಿತಿಯ ಇತರ ಸದಸ್ಯರೆಂದರೆ: A. C. ಬ್ಯಾನರ್ಜಿ, K. K. ದಫ್ತರಿ, J. S. ಕರಂದಿಕಾರ್, ಗೊರಾಖ್ ಪ್ರಸಾದ್, R. V. ವೈದ್ಯ ಮತ್ತು N. C. ಲಾಹಿರಿ. ಸಹಾರವರ ಪ್ರಯತ್ನದಿಂದ ಈ ಸಮಿತಿಯ ರಚನೆಯಾಯಿತು. ಈ ಸಮಿತಿಯ ಮುಂದಿದ್ದ ಕಾರ್ಯವೆಂದರೆ ವೈಜ್ಞಾನಿಕ ಅಧ್ಯಯನದ ಆಧಾರದಲ್ಲಿ ಭಾರತದಾದ್ಯಂತ ಏಕರೀತಿಯಲ್ಲಿ ಬಳಸಬಹುದಾದ ನಿಖರವಾದ ಕ್ಯಾಲೆಂಡರನ್ನು ತಯಾರಿಸುವುದಾಗಿತ್ತು. ಇದೊಂದು ಬಹುದೊಡ್ಡ ಕೆಲಸವಾಗಿತ್ತು. ಈ ಸಮಿತಿಯು ರಾಷ್ಟ್ರದ ವಿವಿಧ ಭಾಗಗಳಲ್ಲಿ ಚಾಲ್ತಿಯಲ್ಲಿದ್ದ ವಿವಿಧ ಕ್ಯಾಲೆಂಡರುಗಳ ವಿವರಾತ್ಮಕ ಅಧ್ಯಯನ ಮಾಡಬೇಕಾಗಿತ್ತು. ಆಗ ಮೂವತ್ತು ಪ್ರಕಾರದ ಕ್ಯಾಲೆಂಡರುಗಳಿದ್ದವು. ಕ್ಯಾಲೆಂಡರಿನಲ್ಲಿ ಧಾರ್ಮಿಕ ಮತ್ತು ಸ್ಥಳೀಯ ಭಾವನೆಗಳು ಒಳಗೊಂಡಿರುವುದರಿಂದ ಈ ಕಾರ್ಯವು ಮತ್ತಷ್ಟು ಜಟಿಲವಾಯಿತು. 1955ರಲ್ಲಿ ಪ್ರಕಟವಾದ ಸಮಿತಿಯ ವರದಿಯ ಪೀಠಿಕೆಯಲ್ಲಿ ನೆಹರುರವರು ಹೀಗೆಂದು ಬರೆದಿದ್ದಾರೆ: "ಅವು (ವಿವಿಧ ಕ್ಯಾಲೆಂಡರುಗಳು) ರಾಷ್ಟ್ರದಲ್ಲಿನ ಕಳೆದುಹೋದ ರಾಜಕೀಯ ವಿಭಾಗಗಳನ್ನು ಸೂಚಿಸುತ್ತವೆ. ಈಗ ನಮಗೆ ಸ್ವಾತಂತ್ರ್ಯ ಸಿಕ್ಕಿದೆ. ನಮ್ಮ ನಾಗರಿಕರಿಗಾಗಿ, ಸಮಾಜಕ್ಕಾಗಿ ಮತ್ತು ಇತರ ಕಾರಣಗಳಿಗಾಗಿ ಕ್ಯಾಲೆಂಡರಿನಲ್ಲಿ ಏಕರೂಪತೆಯಿರುವುದು ಸ್ಪಷ್ಟವಾಗಿ ಅಪೇಕ್ಷಣೀಯವಾಗಿದೆ ಹಾಗೂ ಇದನ್ನು ವೈಜ್ಞಾನಿಕ ಮಾರ್ಗದಲ್ಲಿ ಮಾಡಬೇಕು." ಈ ಸಮಿತಿಯ ಕೆಲವು ಪ್ರಮುಖ ಶಿಫಾರಸುಗಳೆಂದರೆ:
ಸಹಾ ಮತ್ತು ನದಿ ಭೌತವಿಜ್ಞಾನ
ಸಹಾರವರು ಭಾರತದ ಅನೇಕ ನದಿಗಳಲ್ಲಿನ ಹಾನಿಕಾರಿ ಪ್ರವಾಹಗಳ ಬಗ್ಗೆ ಹೆಚ್ಚಿನ ಆಸಕ್ತಿಯನ್ನು ತೋರಿಸಿದರು. 1923ರಲ್ಲಿ ಉತ್ತರ ಬಂಗಾಳದಲ್ಲಿ ಪ್ರವಾಹದಿಂದ ಉಂಟಾದ ಹಾನಿಯು ಆಚಾರ್ಯ ಪ್ರಫುಲ್ಲ ಚಂದ್ರ ರೇಯರವರಿಗೆ ಉತ್ತರ ಬಂಗಾಳ ಪರಿಹಾರ ಸಮಿತಿಯ ಆಶ್ರಯದಡಿಯಲ್ಲಿ ಪರಿಹಾರ ಕಾರ್ಯವನ್ನು ಆಯೋಜಿಸುವಂತೆ ಪ್ರೇರೇಪಿಸಿತು. ರೇಯವರು ಪರಿಹಾರ ಕಾರ್ಯಕ್ಕಾಗಿ ಸಾರ್ವಜನಿಕರಿಂದ ಬಹಳಷ್ಟು ಹಣವನ್ನು ಸಂಗ್ರಹಿಸಲು ಸಮರ್ಥರಾದರು ಹಾಗೂ ಅವರಿಗೆ ಸುಭಾಷ್ ಚಂದ್ರ ಬೋಸ್, ಮೇಘನಾದ್ ಸಹಾ ಮತ್ತು ಸತೀಶ್ ಚಂದ್ರ ದಾಸ್‌ಗುಪ್ತ ಮೊದಲಾದವರು ತಮ್ಮ ಸಹಕಾರವನ್ನು ನೀಡಿದರು. ಪರಿಹಾರ ಕಾರ್ಯದಲ್ಲಿ ತೊಡಗಿರುವಾಗ ಸಹಾರವರು ಪ್ರವಾಹದ ವಿನಾಶಕಾರಿ ಶಕ್ತಿಯ ಬಗ್ಗೆ ಮೊದಲ ಅನುಭವವನ್ನು ಪಡೆದರು. ಸಹಾರವರು ತಮ್ಮ ಈ ಅನುಭವದ ಬಗ್ಗೆ ಪತ್ರಿಕೆಗಳಲ್ಲಿ ಮತ್ತು ನಿಯತಕಾಲಿಕೆಗಳಲ್ಲಿ ಬರೆದರು. 1934ರಲ್ಲಿ ಮುಂಬೈಯಲ್ಲಿ ಭಾರತೀಯ ವಿಜ್ಞಾನ ಕಾಂಗ್ರೆಸ್‌ ನಡೆಸಿದ ಕಾರ್ಯಕ್ರಮದಲ್ಲಿ ಅವರು ತಮ್ಮ ಅಧ್ಯಕ್ಷೀಯ ಭಾಷಣದಲ್ಲಿ ಪ್ರವಾಹದಿಂದ ಉಂಟಾದ ಗಂಭೀರ ಸಮಸ್ಯೆಗಳ ಬಗ್ಗೆ ವಿಶೇಷ ಗಮನ ಸೆಳೆದರು. ಅವರು ಒಂದು ನದಿ ಸಂಶೋಧನಾ ಪ್ರಯೋಗಾಲಯದ ಅಗತ್ಯವಿರುವುದಾಗಿ ಒತ್ತಿ ಹೇಳಿದರು. 1938ರಲ್ಲಿ ನ್ಯಾಷನಲ್ ಇನ್‌ಸ್ಟಿಟ್ಯೂಟ್ ಆಫ್ ಸೈನ್ಸಸ್‌ನ ಅಧ್ಯಕ್ಷೀಯ ಭಾಷಣದಲ್ಲಿ ಅವರು ಈ ವಿಷಯವನ್ನು ತಮ್ಮ ಸಂವಾದದ ಮುಖ್ಯ ಅಂಶವಾಗಿ ತೆಗೆದುಕೊಂಡರು ಹಾಗೂ ಮುಖ್ಯವಾಗಿ ನದಿಮುಖ ಭೂಮಿಯಲ್ಲಿ ಭಾರತೀಯ ನದಿಗಳಲ್ಲಿನ ಪ್ರವಾಹದಿಂದ ಉಂಟಾಗುವ ಅಪಾಯದ ಬಗ್ಗೆ ಒತ್ತಿ ಹೇಳಿದರು. 1923ರ ಪ್ರವಾಹದ ನಂತರ ಸಹಾರವರು 1931 ಮತ್ತು 1935ರ ಪ್ರಮುಖ ಎರಡು ಪ್ರವಾಹಗಳನ್ನು ಕಂಡರು. 1943ರಲ್ಲಿನ ಬಂಗಾಳದ ಪ್ರವಾಹವು ಕಲ್ಕತ್ತಾವನ್ನು ಭಾರತದ ಉಳಿದ ಭಾಗದಿಂದ ಪ್ರತ್ಯೇಕಿಸಿತು ಹಾಗೂ ಸಹಾರವರು ಈ ಸಮಸ್ಯೆಯ ಬಗ್ಗೆ ವ್ಯಾಪಕವಾಗಿ ಬರೆದಿದ್ದಾರೆ. ಸಹಾರವರ ಬರಹಗಳು ಮತ್ತು ಭಾಷಣಗಳು ಸರ್ಕಾರಕ್ಕೆ ಪರಿಸ್ಥಿತಿಯ ತೀವ್ರತೆಯ ಬಗ್ಗೆ ಸ್ಪಷ್ಟವಾಗಿ ಅರಿಯುವಂತೆ ಮಾಡಿದವು. ಅದರ ಪರಿಣಾಮವಾಗಿ 1943ರಲ್ಲಿ ದಾಮೋದರ್ ವ್ಯಾಲಿ ಎಂಕ್ವೈರಿ ಕಮಿಟಿಯು ಅಸ್ತಿತ್ವಕ್ಕೆ ಬಂದಿತು. ಆ ಸಮಿತಿಯ ಅಧ್ಯಕ್ಷತೆಯನ್ನು ಬರಡ್ವಾನ್‌ನ ಮಹಾರಾಜ ವಹಿಸಿಕೊಂಡರು. ಸಹಾರವರೂ ಕೂಡ ಆ ಸಮತಿಯ ಸದಸ್ಯರಾಗಿದ್ದರು. ಸಹಾರವರು ದಾಮೋದರ್ ನದಿ ವ್ಯವಸ್ಥೆಯನ್ನು ನಿರ್ವಹಿಸುವ ಬಗೆಗಿನ ಯೋಜನೆಯೊಂದನ್ನು ಸಮಿತಿಯ ಮುಂದಿರಿಸಿದರು. ಅವರು ಆಧುನಿಕ ವಿಜ್ಞಾನ ಮತ್ತು ತಂತ್ರಜ್ಞಾನದ ಆಧಾರದಲ್ಲಿ ನದಿ ನಿಯಂತ್ರಣದ ಬಗ್ಗೆಯೂ ವ್ಯಾಪಕವಾಗಿ ಬರೆದರು. ಅವರು ಅಮೆರಿಕಾ ಸಂಯುಕ್ತ ಸಂಸ್ಥಾನದಲ್ಲಿ ಟೆನ್ನೆಸ್ಸೀ ವ್ಯಾಲಿ ಅಥೋರಿಟಿ (TVA) ಅಡಿಯಲ್ಲಿ ಕಾರ್ಯನಿರ್ವಹಿಸುತ್ತಿರುವ ಟೆನ್ನೆಸ್ಸೀ ನದಿ ವ್ಯವಸ್ಥೆಯ ಮಾದರಿಯನ್ನು ದಾಮೋದರ್ ಕಣಿವೆಗೆ ಬಳಸಬಹುದೆಂಬ ಅಭಿಪ್ರಾಯವನ್ನು ವ್ಯಕ್ತಪಡಿಸಿದರು. ಕೇಂದ್ರ ಸರ್ಕಾರವು 1945ರಲ್ಲಿ ಶ್ರೀ H.M. ಮ್ಯಾಥಿವ್ಸ್‌ರ‌ ಅಧ್ಯಕ್ಷತೆಯಡಿಯಲ್ಲಿ ಒಂದು ತಾಂತ್ರಿಕ ಸಲಹಾ ಸಮಿತಿಯನ್ನು ರಚಿಸಿತು. ಆ ಸಮಿತಿಯ ಮತ್ತೊಬ್ಬ ಸದಸ್ಯರೆಂದರೆ ಶ್ರೀ W.L. ವೂರ್ಡುಯಿನ್, ಅವರು ಹಿಂದೆ TVAಯಲ್ಲಿ ಕಾರ್ಯನಿರ್ವಹಿಸಿದ್ದರು. ಸಮಿತಿಯು ಸಹಾರವರ ಹೇಳಿಕೆಯನ್ನು ಬೆಂಬಲಿಸಿತು ಹಾಗೂ ಆಗ ವೈಸ್‌ರಾಯ್ ಕ್ಯಾಬಿನೆಟ್‌ನ ಅಧಿಕಾರ ಮತ್ತು ಕಾರ್ಯಗಳ ಹೊಣೆಹೊತ್ತ ಸದಸ್ಯರಾಗಿದ್ದ ಡಾ. B. R. ಅಂಬೇಡ್ಕರ್‌ರ ಸೂಚನೆಯಂತೆ ಸರ್ಕಾರವು TVAಯ ಮಾದರಿಯ ನಂತರ ದಾಮೋದರ್ ವ್ಯಾಲಿ ಕಾರ್ಪೊರೇಶನ್ (DVC)ಅನ್ನು ಅಸ್ತಿತ್ವಕ್ಕೆ ತರುವ ತೀರ್ಮಾನಕ್ಕೆ ಬಂದಿತು. DVC 1948ರ ಮಾರ್ಚ್‌ನಲ್ಲಿ ಕಾರ್ಯರೂಪಕ್ಕೆ ಬಂದಿತು.
ಮರಣ
1956ರ ಆರಂಭದಲ್ಲಿ ಹೆಚ್ಚಿನ ರಕ್ತದೊತ್ತಡದ ಕಾರಣದಿಂದ ಸಹಾರವರು ಗಂಭೀರವಾದ ಆರೋಗ್ಯ ತೊಂದರೆಗಳಿಗೆ ಸಿಲುಕಿದರು. ವೈದ್ಯರು ಅವರ ಕೆಲಸ ಕಾರ್ಯಗಳನ್ನು ಕಡಿಮೆ ಮಾಡಬೇಕೆಂದು ಹೇಳಿದರೂ ಅವರು ಮಾತ್ರ ತಮ್ಮ ಕೆಲಸವನ್ನು ಮುಂದುವರಿಸಿದರು. ಫೆಬ್ರವರಿ 16ರಂದು ಅವರಿಗೆ ತಮ್ಮ ಹಳೆಯ ಸ್ನೇಹಿತ P.C. ಮಹಾಲನೋಬಿಸ್‌ರನ್ನು ಭೇಟಿಯಾಗುವ ಕಾರ್ಯಕ್ರಮವೊಂದಿತ್ತು. ಮಹಾಲನೋಬಿಸ್‌ರವರು ನೆಹರುರವರ ಅಚ್ಚುಮೆಚ್ಚಿನವರಾಗಿದ್ದರು ಮತ್ತು ಯೋಜನಾ ಆಯೋಗಕ್ಕೆ ಹತ್ತಿರದಿಂದ ಸಂಬಂಧಿಸಿದವರಾಗಿದ್ದರು. ಕಛೇರಿಯ ದಾರಿಮಧ್ಯೆ ಅವರು ತೀವ್ರ ಅನಾರೋಗ್ಯಕ್ಕೆ ಒಳಗಾದರು. ಕೂಡಲೇ ಆಸ್ಪತ್ರೆಗೆ ಕೊಂಡೊಯ್ದರೂ, ಅವರನ್ನು ಉಳಿಸಿಕೊಳ್ಳಲು ಸಾಧ್ಯವಾಗಲಿಲ್ಲ.
ಅಭಿಪ್ರಾಯ
ಜೀವನದ ಗುಣಮಟ್ಟವನ್ನು ಸುಧಾರಿಸಲು ದೊಡ್ಡ-ಪ್ರಮಾಣದ ಕೈಗಾರಿಕೀಕರಣವೇ ಏಕೈಕ ಮಾರ್ಗವಾಗಿದೆ ಎಂಬುದು ಸಹಾರವರು ಅಭಿಪ್ರಾಯವಾಗಿತ್ತು. ಭಾರತವು ವಿಜ್ಞಾನ ಮತ್ತು ತಂತ್ರಜ್ಞಾನವನ್ನು ಅಭಿವೃದ್ಧಿಪಡಿಸಲು ವಿಫಲವಾದರೆ ಅದಕ್ಕೆ ಯಾವುದೇ ನಿರೀಕ್ಷೆಯಿಲ್ಲವೆಂದು ಅವರು ಯೋಚಿಸಿದ್ದರು. ಸಹಾರವರು ಹೀಗೆಂದು ಬರೆದಿದ್ದಾರೆ: "ನಮ್ಮ ಸಂಗಡಿಗರಿಗೆ ಕರುಣೆಯನ್ನು ತೋರಿಸುವ ಮತ್ತು ಸಹಾಯವನ್ನು ಮಾಡುವ ತತ್ತ್ವಚಿಂತನೆಯನ್ನು ಶ್ರೇಷ್ಠ ಧರ್ಮಗಳ ಎಲ್ಲಾ ಸಂಸ್ಥಾಪಕರು ಪ್ರತಿಪಾದಿಸಿದ್ದಾರೆ ಹಾಗೂ ಪ್ರತಿಯೊಂದು ರಾಷ್ಟ್ರದ ಮತ್ತು ಎಲ್ಲಾ ಯುಗಗಳ ಕೆಲವು ಶ್ರೇಷ್ಠ ರಾಜರು ಮತ್ತು ಧಾರ್ಮಿಕ ಪಂಡಿತರು ಈ (ಪರೋಪಕಾರದ) ತತ್ತ್ವಚಿಂತನೆಯನ್ನು ಕಾರ್ಯರೂಪಕ್ಕೆ ತರಲು ಪ್ರಯತ್ನಿಸಿದ್ದಾರೆ ಎಂಬುದರಲ್ಲಿ ಯಾವುದೇ ಸಂದೇಹವಿಲ್ಲ. ಆದರೆ ಅಂತಹ ಪ್ರಯತ್ನಗಳು ಸಾಮಾನ್ಯ ಕಾರಣದಿಂದಾಗಿ ಯಶಸ್ವಿಯಾಗಲಿಲ್ಲ, ಪರೋಪಕಾರ ಮಾಡಲು ಅವಶ್ಯ ಅಂಶವಾದ ಎಲ್ಲರಿಗೂ ನೀಡುವುದಕ್ಕೆ ಉಪಯುಕ್ತ ವಸ್ತುಗಳನ್ನು ಪಡೆದುಕೊಳ್ಳುವ ವಿಧಾನಗಳು ನಿಜವಾಗಿಯೂ ಕೆಟ್ಟದ್ದಾಗಿದೆ. ಆದ್ದರಿಂದ ವೈಯಕ್ತಿಕ ವ್ಯಕ್ತಿಗಳು ಆಸಕ್ತಿ ವಹಿಸುವವರೆಗೆ, ಪ್ರಪಂಚದ ಅಭಿವೃದ್ಧಿ ಹೊಂದಿದ ರಾಷ್ಟ್ರಗಳಲ್ಲಿ ಧರ್ಮಗಳ ಶ್ರೇಷ್ಠ ಸಂಸ್ಥಾಪಕರು ಗುರಿಯಾಗಿಟ್ಟುಕೊಂಡಿದುದನ್ನು ವಿಜ್ಞಾನವು ಸಾಧಿಸುತ್ತದೆ. ಐತಿಹಾಸಿಕ ಕಾರಣದಿಂದ ಆದ ಸಂಪತ್ತಿನ ಕೆಟ್ಟ ಹಂಚಿಕೆಯ ಪರಿಣಾಮಗಳು ಸಾಮಾಜಿಕ ಕಾನೂನುಗಳಿಂದಾಗಿ ಶೀಘ್ರವಾಗಿ ಪರಿಹಾರವಾಗಿವೆ." ದೇಶಪ್ರೇಮವಿದ್ದರೂ ಅವರು ಸ್ವಾತಂತ್ರ್ಯ ಹೋರಾಟದಲ್ಲಿ ಭಾಗವಹಿಸದೆ ಹಿಂದುಳಿದರು. ಕೌಟುಂಬಿಕ ಜವಾಬ್ದಾರಿಗಳು ಅವರಿಗೆ ಉದ್ಯೋಗವನ್ನು ಹುಡುಕುವಂತೆ ಒತ್ತಾಯಪಡಿಸಿದವು ಹಾಗೂ ಅವರಿಗೆ ಸಿಕ್ಕ ಉದ್ಯೋಗವು ಅವರನ್ನು ವಿಜ್ಞಾನದ ಮಾತಿಗೆ ಮೀರಿದ ಪ್ರಪಂಚಕ್ಕೆ ಕೊಂಡೊಯ್ಯಿತು. ಸಂಶೋಧನೆಯಲ್ಲಿ ಪೂರ್ತಿಮಗ್ನರಾಗಿ ಅವರು ಆಡುಮಾತಿನಲ್ಲಿ ಹೇಳುವ ದಂತ ಗೋಪುರವನ್ನು ಪ್ರವೇಶಿಸಿದರು. ಆದರೂ ಅದರಿಂದ ಹೊರಬರುವುದು ತಾತ್ಕಾಲಿಕವಾಯಿತು ಮತ್ತು ಅವರು ನಿಧಾನವಾಗಿ ನಿಷ್ಕ್ರಿಯವಾಗುತ್ತಾ ಸಾಗಿದರು. ಒಮ್ಮೆ ಅವರು ಹೀಗೆಂದು ಹೇಳಿದ್ದಾರೆ: "ವಿಜ್ಞಾನಿಗಳು "ದಂತ ಗೋಪುರ"ದಲ್ಲಿ ಜೀವಿಸುತ್ತಾರೆ ಮತ್ತು ನೈಜತೆಯಿಂದ ಅವರ ಮನಸ್ಸಿಗೆ ತೊಂದರೆ ಮಾಡಬಾರದೆಂದು ಹೆಚ್ಚಿನವರು ಹೇಳುತ್ತಾರೆ. ನನ್ನ ಎಳೆಯ ವಯಸ್ಸಿನಲ್ಲಿ ರಾಜಕೀಯ ಕಾರ್ಯಾಚರಣೆಯಲ್ಲಿ ಭಾಗವಹಿಸಿದ ಆ ದಿನಗಳನ್ನು ಹೊರತುಪಡಿಸಿ, ನಾನು 1930ರವರೆಗೆ ದಂತ ಗೋಪುರದಲ್ಲಿ ಜೀವಿಸಿದೆನು. ಆದರೆ ವಿಜ್ಞಾನ ಮತ್ತು ತಂತ್ರಜ್ಞಾನಗಳು ಈಗ ಆಡಳಿತಕ್ಕೆ ಕಾನೂನು ಮತ್ತು ಆದೇಶದಷ್ಟೇ ಮುಖ್ಯವಾಗಿವೆ. ನಾನು ಕ್ರಮೇಣ ರಾಜಕೀಯದಲ್ಲಿ ಮುಂದುವರಿದೆನು ಏಕೆಂದರೆ ನಾನು ನನ್ನದೇ ಸ್ವಂತ ಪ್ರಾಮಾಣಿಕ ಮಾರ್ಗದಲ್ಲಿ ರಾಷ್ಟ್ರಕ್ಕೆ ಸ್ವಲ್ಪ ಸಹಾಯವಾಗಬೇಕೆಂದು ಬಯಸಿದೆನು." . 1952ರಲ್ಲಿ ವಾಯುವ್ಯ ಕಲ್ಕತ್ತಾ ಚುನಾವಣಾಕ್ಷೇತ್ರದಿಂದ ಸ್ವತಂತ್ರ ಅಭ್ಯರ್ಥಿಯಾಗಿ ಸ್ಪರ್ಧಿಸಿ ಸಂಸತ್ತಿನ ಸದಸ್ಯರಾಗಿ ಚುನಾಯಿತರಾದರು. ಶರತ್ ಚಂದ್ರ ಬೋಸ್‌ರ ಕೋರಿಕೆಯ ಮೇರೆಗೆ ಅವರು ಕಲ್ಕತ್ತಾದಿಂದ ಭಾರತೀಯ ರಾಷ್ಟ್ರೀಯ ಕಾಂಗ್ರೆಸ್‌ನ ಅಭ್ಯರ್ಥಿಯಾಗಿ ನಿಲ್ಲಲು ನಿರ್ಧರಿಸಿದರು. ಆದರೆ ಸಹಾರವರ ಮತ್ತು ಕಾಂಗ್ರೆಸ್‌ನ ಮಧ್ಯೆ ಒಡಕುಗಳಿದ್ದವು ಏಕೆಂದರೆ ಅವರು ಕಾಂಗ್ರೆಸ್ ಚಟುವಟಿಕೆಯ ಅತ್ಯಂತ ಮುಖ್ಯ ಅಂಶಗಳಾದ ಚರಕ ಮತ್ತು ಖಾದಿಯ ವಿರುದ್ಧವಾಗಿ ಮಾತನಾಡಿದ್ದರು. ಆದರೂ ಇದು ಅವರು ತಮ್ಮ ಕಾಂಗ್ರೆಸ್ ಪ್ರತಿಸ್ಪರ್ಧಿಯನ್ನು ಪ್ರಚಂಡ ಬಹುಮತದೊಂದಿಗೆ ಸೋಲಿಸದಂತೆ ಮಾಡಲಿಲ್ಲ. ಸಹಾರವರ ಚುನಾಯಿತರಾದುದನ್ನು ಸ್ವಾಗತಿಸುತ್ತಾ JBS ಹ್ಯಾಲ್ಡೇನ್ ಹೀಗೆಂದು ಹೇಳಿದ್ದಾರೆ: "ಅವರ ಇತ್ತೀಚಿನ ರಾಜಕೀಯ ಪ್ರವೇಶಕ್ಕಾಗಿ ನಾನೂ ಅವರನ್ನು ಅಭಿನಂದಿಸುತ್ತೇನೆ. ಭಾರತಕ್ಕೆ (ಮತ್ತು ಬ್ರಿಟನ್‌ಗೂ ಕೂಡ) ರಾಷ್ಟ್ರದ ಸರ್ಕಾರಕ್ಕೆ ವಿಜ್ಞಾನದ ಜ್ಞಾನವನ್ನು ತರಬಲ್ಲ ವ್ಯಕ್ತಿಯ ಅಗತ್ಯವಿದೆ. ರಾಜಕೀಯ ಅಭಿಪ್ರಾಯಗಳನ್ನು ಹಂಚಿಕೊಳ್ಳದವರೂ ಸಹ ಜನರ ಆಡಳಿತ ಮಂಡಳಿಯಲ್ಲಿ ತಾನೂ ಅಭಿಪ್ರಾಯಗಳನ್ನು ವ್ಯಕ್ತಪಡಿಸಬಹುದೆಂದು ಆನಂದಿಸಬಹುದು." ಅವರು ನಾಲ್ಕು ಬಾರಿ ಭೌತಶಾಸ್ತ್ರದಲ್ಲಿ ನೋಬೆಲ್ ಪ್ರಶಸ್ತಿಗಾಗಿ ನಾಮನಿರ್ದೇಶನಗೊಂಡಿದ್ದಾರೆ - 1930, 1937, 1939, 1940."
ಹೊರಗಿನ ಕೊಂಡಿಗಳು
ವರ್ಗ:1893ರಲ್ಲಿ ಜನಿಸಿದವರು ವರ್ಗ:1956ರಲ್ಲಿ ನಿಧನ ಹೊಂದಿದವರು ವರ್ಗ:ಕಲ್ಕತ್ತಾದ ಪ್ರೆಸಿಡೆನ್ಸಿ ಕಾಲೇಜಿನ ಹಳೆವಿದ್ಯಾರ್ಥಿಗಳು ವರ್ಗ:ಭಾರತೀಯ ಹಿಂದೂಗಳು ವರ್ಗ:ಬಂಗಾಳಿ ಖಗೋಳಜ್ಞರು ವರ್ಗ:ಬಂಗಾಳಿ ಭೌತಶಾಸ್ತ್ರಜ್ಞರು ವರ್ಗ:ಭಾರತೀಯ ಖಗೋಳಜ್ಞರು ವರ್ಗ:ಭಾರತೀಯ ಭೌತಶಾಸ್ತ್ರಜ್ಞರು ವರ್ಗ:ಕಲ್ಕತ್ತಾದ ಜನರು ವರ್ಗ:20ನೇ ಶತಮಾನದ ಖಗೋಳಜ್ಞರು ವರ್ಗ:ಅಲಹಾಬಾದಿನ ಜನರು ವರ್ಗ:ಅಲಹಾಬಾದ್ ವಿಶ್ವವಿದ್ಯಾನಿಲಯದ ಬೋಧನ ವಿಭಾಗ ವರ್ಗ:ಕಲ್ಕತ್ತಾ ವಿಶ್ವವಿದ್ಯಾಲಯದ ಹಳೆವಿದ್ಯಾರ್ಥಿಗಳು ವರ್ಗ:ಕಲ್ಕತ್ತಾ ವಿಶ್ವವಿದ್ಯಾನಿಲಯದ ಬೋಧನ ವಿಭಾಗ ವರ್ಗ:ಢಾಕಾದ ಜನರು ವರ್ಗ:ರಾಯಲ್‌ ಸೊಸೈಟಿಯ ಫೆಲೋಗಳು ವರ್ಗ:ಭಾರತದ ವಿಜ್ಞಾನಿಗಳು ವರ್ಗ:ವಿಜ್ಞಾನಿಗಳು
ಅಂಗ (ಜೀವಶಾಸ್ತ್ರ)
ಅಂಗ (ಜೀವಶಾಸ್ತ್ರ)ವಿಶೇಷ ಕಾರ್ಯನಿರ್ವಹಿಸುವ ಮೂಲಕ ವಿಶೇಷ ಅಂಗಾಂಶ ರಚನೆಯನ್ನು ಹೊಂದಿರುವ ಪ್ರಾಣಿ ಅಥವಾ ಸಸ್ಯದ ಒಂದು ಭಾಗ. ಸಸ್ಯಗಳಲ್ಲಿ ಹೂ, ಎಲೆ, ಬೇರು ಮುಂತಾದವುಗಳು ಹಾಗೂ ಪ್ರಾಣಿಗಳಲ್ಲಿ ಮೂತ್ರಪಿಂಡ,ಕಿವಿ,ಕಣ್ಣು,ಶ್ವಾಸಕೋಶ ಮುಂತಾದವುಗಳು.
ಉಲ್ಲೇಖಗಳು
ವರ್ಗ:ಜೀವಶಾಸ್ತ್ರ
ಬ್ರ್ಯಾಡ್‌ ಪಿಟ್‌
ವಿಲಿಯಂ ಬ್ರ್ಯಾಡ್ಲೇ "ಬ್ರ್ಯಾಡ್‌" ಪಿಟ್‌ (1963ರ ಡಿಸೆಂಬರ್‌ 18ರಂದು ಜನನ) ಒಬ್ಬ ಅಮೆರಿಕನ್‌ ನಟ ಮತ್ತು ಚಲನಚಿತ್ರ ನಿರ್ಮಾಪಕ. ವಿಶ್ವದ ಅತ್ಯಂತ ಆಕರ್ಷಕ ವ್ಯಕ್ತಿಗಳಲ್ಲಿ ಒಬ್ಬರು ಎಂಬ ಹಣೆಪಟ್ಟಿ ಅವರಿಗೆ ಕಟ್ಟಲಾಗಿರುವುದರಿಂದ, ತೆರೆಯಾಚೆಗಿನ ಅವರ ಜೀವನದ ಬಗ್ಗೆ ವರದಿ ಮಾಡುವತ್ತ ಮಾಧ್ಯಮಗಳು ಹೆಚ್ಚು ಆಸಕ್ತಿ ವಹಿಸಿವೆ. ಬ್ರ್ಯಾಡ್‌ ಪಿಟ್‌ ಅವರು ಎರಡು ಅಕಾಡೆಮಿ ಪ್ರಶಸ್ತಿಮತ್ತು ನಾಲ್ಕು ಗೋಲ್ಡನ್‌ ಗ್ಲೋಬ್‌ ಪ್ರಶಸ್ತಿಗಳಿಗೆ ನಾಮನಿರ್ದೇಶನಗಳನ್ನು ಪಡೆದಿದ್ದು, ಇದರಲ್ಲಿ ಒಂದನ್ನು ಗೆದ್ದುಕೊಂಡಿದ್ದಾರೆ.
ದೂರದರ್ಶನದಲ್ಲಿ ಅತಿಥಿ ನಟನಾಗಿ ಕಾಣಿಸಿಕೊಳ್ಳುವುದರೊಂದಿಗೆ ಬ್ರ್ಯಾಡ್‌ ಪಿಟ್‌ ತಮ್ಮ ನಟನಾ ವೃತ್ತಿಯನ್ನು ಆರಂಭಿಸಿದರು. ಈ ಪೈಕಿ, 1987ರಲ್ಲಿ CBSನ ದೈನಿಕ ಧಾರಾವಾಹಿ "ಡಲ್ಲಸ್‌" ಕೂಡ ಒಂದು. 1991ರಲ್ಲಿ ತೆರೆ ಕಂಡ 'ರೋಡ್‌ ಮೂವೀ'(ಪ್ರಯಾಣದ ವೇಳೆ ನಡೆಯುವ ಸನ್ನಿವೇಶಗಳ ಸುತ್ತ ತೆಗೆಯುವ ಚಿತ್ರ) ಪ್ರಕಾರದ ಚಲನಚಿತ್ರ ಥೆಲ್ಮಾ ಅಂಡ್‌ ಲೂಯಿಸ್‌ ನಲ್ಲಿ, ಬಿಟ್ಟಿಯಾಗಿ ಪ್ರಯಾಣಿಸುತ್ತಾ ಗೀನಾ ಡೇವಿಸ್‌ ಪಾತ್ರವನ್ನು ತಪ್ಪು ದಾರಿಗೆಳೆಯುವ ದನಗಾಹಿರಾವುತನ ಪಾತ್ರವನ್ನು ನಿರ್ವಹಿಸಿ ಖ್ಯಾತಿಯನ್ನು ಪಡೆದರು. ಬ್ರ್ಯಾಡ್‌ ಪಿಟ್‌ ಮೊದಲ ಬಾರಿಗೆ ನಾಯಕನಾಗಿ ನಟಿಸಿದ ದೊಡ್ಡ-ಬಜೆಟ್‌ ಚಲನಚಿತ್ರಗಳಾದ ಎ ರಿವರ್‌ ರನ್ಸ್‌ ಥ್ರೂ ಇಟ್‌ 1992ರಲ್ಲಿ ಮತ್ತು ಇಂಟರ್ವ್ಯೂ ವಿತ್‌ ದಿ ವ್ಯಾಂಪೈರ್‌  1994ರಲ್ಲಿ ತೆರೆ ಕಂಡವು.1994ರಲ್ಲಿ ತೆರೆ ಕಂಡ ಲೆಜೆಂಡ್ಸ್‌ ಆಫ್‌ ದಿ ಫಾಲ್‌ ಎಂಬ ನಾಟಕೀಯ ಚಲನಚಿತ್ರದಲ್ಲಿ ಆಂತೊನಿ ಹಾಪ್ಕಿನ್ಸ್‌ ಎದುರು ಪಾತ್ರ ನಿರ್ವಹಿಸಿದ ಬ್ರ್ಯಾಡ್‌ ಪಿಟ್‌ ಮೊಟ್ಟಮೊದಲ ಗೋಲ್ಟನ್‌ ಗ್ಲೋಬ್‌ ಪ್ರಶಸ್ತಿಗಾಗಿ ನಾಮನಿರ್ದೇಶನಗೊಂಡರು. 1995ರಲ್ಲಿ ಬಿಡುಗಡೆಯಾದ ಅಪರಾಧ ಜಗತ್ತಿನ ಕುರಿತಾದ ರೋಮಾಂಚಕ ಚಲನಚಿತ್ರ ಸೆವೆನ್‌ ಮತ್ತು ವೈಜ್ಞಾನಿಕ ಕಾದಂಬರಿ ಆಧಾರಿತ ಚಲನಚಿತ್ರ ಟ್ವೆಲ್ವ್‌ ಮಂಕೀಸ್‌ ನಲ್ಲಿನ ಅವರ ಅಭಿನಯ ವಿಮರ್ಶಕರ ಮೆಚ್ಚುಗೆಗೆ ಪಾತ್ರವಾಯಿತು, ಅಲ್ಲದೆ ಟ್ವೆಲ್ವ್‌ ಮಂಕೀಸ್‌ ಚಿತ್ರದಲ್ಲಿನ ಅಭಿನಯಕ್ಕಾಗಿ ಬ್ರ್ಯಾಡ್‌ ಪಿಟ್‌ ಗೋಲ್ಡನ್‌ ಗ್ಲೋಬ್‌ ಅತ್ಯುತ್ತಮ ಪೋಷಕ ನಟ ಪ್ರಶಸ್ತಿ ಪಡೆದರು ಮತ್ತು ಅಕಾಡೆಮಿ ಪ್ರಶಸ್ತಿಗಾಗಿ ನಾಮನಿರ್ದೇಶನಗೊಂಡರು. ನಾಲ್ಕು ವರ್ಷಗಳ ನಂತರ, 1999ರಲ್ಲಿ ತೆರೆ ಕಂಡ ಫೈಟ್‌ ಕ್ಲಬ್‌‌ ಚಿತ್ರದಲ್ಲಿನ ಅಮೋಘ ಅಭಿನಯ ಬ್ರ್ಯಾಡ್‌ ಪಿಟ್ ಅವರಿಗೆ ಅಭಿಮಾನಿಗಳ ಸಮೂಹವನ್ನೇ ಸೃಷ್ಟಿಸಿತು. ಬಳಿಕ, 2001ರಲ್ಲಿ ಅಂತರರಾಷ್ಟ್ರೀಯವಾಗಿ ಭರ್ಜರಿ ಯಶಸ್ಸು ಕಂಡ ಓಷಿಯನ್ಸ್‌ ಇಲೆವೆನ್‌ ಮತ್ತು ಅದರ ಮುಂದಿನ ಹಂತದ ಓಷಿಯನ್ಸ್‌ ಟ್ವೆಲ್ವ್‌  (2004) ಮತ್ತು ಓಷಿಯನ್ಸ್‌ ಥರ್ಟೀನ್‌  (2007) ಚಲನಚಿತ್ರಗಳಲ್ಲಿ ನಟಿಸಿದರು. ವಾಣಿಜ್ಯ ದೃಷ್ಟಿಯಲ್ಲಿ ಅತಿ ಹೆಚ್ಚು ಯಶಸ್ಸು ಕಂಡ ಅವರ ಚಲನಚಿತ್ರಗಳೆಂದರೆ 2004ರ ಟ್ರಾಯ್‌ ಮತ್ತು 2005ರ ಮಿಸ್ಟರ್‌ ಅಂಡ್‌ ಮಿಸೆಸ್‌ ಸ್ಮಿತ್‌.  2008ರಲ್ಲಿ ತೆರೆಕಂಡ ದಿ ಕ್ಯೂರಿಯಸ್‌ ಕೇಸ್‌ ಆಫ್‌ ಬೆಂಜಮಿನ್‌ ಬಟನ್‌  ಚಲನಚಿತ್ರದಲ್ಲಿ ಅಭಿಧಾನ ಪಾತ್ರದಲ್ಲಿ ನಟಿಸಿದಕ್ಕಾಗಿ ಬ್ರ್ಯಾಡ್‌ ಪಿಟ್‌ ಎರಡನೆ ಬಾರಿಗೆ ಅಕಾಡೆಮಿ ಪ್ರಶಸ್ತಿಗೆ ನಾಮನಿರ್ದೇಶನವನ್ನು ಪಡೆದರು.
ಆರಂಭಿಕ ಜೀವನ
ಪ್ರೌಢಶಾಲಾ ಸಲಹೆಗಾರ್ತಿ ಜೇನ್ ಎಟಾ (ಪೂರ್ವಾಶ್ರಮದ ಹೆಸರು ಹಿಲ್‌ಹೌಸ್‌) ಮತ್ತು ಲಾರಿ ಉದ್ದಿಮೆಯ ಮಾಲೀಕ ವಿಲಿಯಮ್ ಅಲ್ವಿನ್ ಪಿಟ್‌ ದಂಪತಿಯ ಮಗನಾಗಿ ಓಕ್ಲಹೋಮ ರಾಜ್ಯದ ಷಾನೀಯಲ್ಲಿ ಬ್ರ್ಯಾಡ್‌ ಪಿಟ್‌ ಜನಿಸಿದರು. ಅವರು ಹುಟ್ಟಿದ ಕೆಲವೇ ದಿನಗಳಲ್ಲಿ ಪಿಟ್ ಕುಟುಂಬವು ಮಿಸ್ಸೂರಿಯ ಸ್ಪ್ರಿಂಗ್‌ಫೀಲ್ಡ್‌ಗೆ ಸ್ಥಳಾಂತರಗೊಂಡಿತು, ಆ ಬಳಿಕ ಅವರ ಸೋದರ-ಸೋದರಿಯರಾದ ಡೊಗ್‌ (1966ರಲ್ಲಿ ಜನನ) ಮತ್ತು ಜ್ಯೂಲೀ ನೀಲ್‌ (1969ರಲ್ಲಿ ಜನನ) ರೊಂದಿಗೆ ಬ್ರ್ಯಾಡ್‌ ಪಿಟ್‌ ಬೆಳೆದರು. ಬಾಲ್ಯ ಜೀವನದುದ್ದಕ್ಕೂ ಅವರನ್ನು ಸಂಪ್ರದಾಯಶೀಲ ಸದರ್ನ್‌ ಬ್ಯಾಪ್ಟಿಸ್ಟ್‌ನಂತೆ ಬೆಳೆಸಲಾಯಿತು.
ಬ್ರ್ಯಾಡ್‌ ಪಿಟ್‌ ಕಿಕಾಪೂ ಪ್ರೌಢಶಾಲೆಯಲ್ಲಿ ವ್ಯಾಸಂಗ ಮಾಡಿದರು. ಅಲ್ಲಿ ಅವರು ಗಾಲ್ಫ್‌, ಟೆನಿಸ್‌ ಮತ್ತು ಈಜುಗಾರಿಕೆಯ ತಂಡಗಳ ಸದಸ್ಯರಾಗಿದ್ದರು. ಇದರ ಜೊತೆಗೆ, ಅವರು ಶಾಲೆಯ ಕೀ ಅಂಡ್ ಫೊರೆನ್ಸಿಕ್ಸ್‌ ಕ್ಲಬ್‌ಗಳು, ಶಾಲಾ-ಮಟ್ಟದ ಚರ್ಚೆಗಳು ಮತ್ತು ಸಂಗೀತದಲ್ಲಿ ಪಾಲ್ಗೊಂಡರು. ತಮ್ಮ ಪದವಿಯ ಬಳಿಕ, ಬ್ರ್ಯಾಡ್‌ ಪಿಟ್‌ 1982ರಲ್ಲಿ ಮಿಸ್ಸೌರಿ ವಿಶ್ವವಿದ್ಯಾನಿಲಯಕ್ಕೆ ಸೇರ್ಪಡೆಯಾದರು. ಸಿಗ್ಮಾ ಚಿ ಭ್ರಾತೃತ್ವದ ಸದಸ್ಯನಾಗಿದ್ದ ಅವರು ಭ್ರಾತೃತ್ವ ಕುರಿತ ಹಲವಾರು ಕಾರ್ಯಕ್ರಮಗಳಲ್ಲಿ ನಟಿಸಿದರು. ಪತ್ರಿಕೋದ್ಯಮ ಅವರ ಪ್ರಧಾನ ಪಠ್ಯ ವಿಷಯವಾಗಿದ್ದರೂ, ಜಾಹೀರಾತು ಕ್ಷೇತ್ರದ ಮೇಲೆ ಅಧ್ಯಯನ ಹೆಚ್ಚು ಕೇಂದ್ರೀಕೃತವಾಗಿತ್ತು. 1985ರಲ್ಲಿ ಬ್ರಾಡ್‌ ಪಿಟ್‌ ಅವರು ತಮ್ಮ ಪದವಿ ಪ್ರಾಪ್ತಿಗೆ ಎರಡು ವಾರ ಮುಂಚಿತವಾಗಿಯೇ ವಿಶ್ವವಿದ್ಯಾನಿಲಯವನ್ನು ತೊರೆದು, ನಟನಾ ತರಗತಿಗೆ ಸೇರಲೆಂದು ಕ್ಯಾಲಿಫೋರ್ನಿಯಾದ ಲಾಸ್‌ ಏಂಜಲೀಸ್‌ಗೆ ಸ್ಥಳಾಂತರಗೊಂಡರು. ವಿಶ್ವವಿದ್ಯಾನಿಲಯವನ್ನು ತೊರೆದದ್ದೇಕೆ ಎಂದು ಬ್ರ್ಯಾಡ್ ಪಿಟ್‌ರನ್ನು ಕೇಳಿದಾಗ ಪ್ರತಿಕ್ರಿಯೆ ಈ ಕೆಳಗಿನಂತಿತ್ತು; " ಪದವಿ ಪಡೆಯುವ ದಿನಗಳು ಸಮೀಸುತ್ತಿದ್ದಂತೆಯೇ ನನಗೇಕೊ ಕುಂದಿದ ಸಂವೇದನೆಯಾಗುತ್ತಿತ್ತು. ನನ್ನ ಸ್ನೇಹಿತರು ನೌಕರಿಗಳನ್ನು ಪಡೆಯುತ್ತಿರುವುದನ್ನು ನೋಡಿದೆ. ನಾನು ಸ್ಥಿರವಾಗಿ ನೆಲೆಗೊಳ್ಳಲು ತಯಾರಿರಲಿಲ್ಲ. ನಾನು ಚಲನಚಿತ್ರಗಳನ್ನು ಪ್ರೀತಿಸಿದ್ದೆ. ವಿವಿಧ ಪ್ರಪಂಚಗಳಿಗೆ ಅವು ಹೆಬ್ಬಾಗಿಲಿನಂತಿದ್ದವು, ಮತ್ತು ಅಷ್ಟಕ್ಕೂ ಚಲನಚಿತ್ರಗಳು ಮಿಸ್ಸೌರಿಯಲ್ಲಿ ತಯಾರಾಗುತ್ತಿರಲಿಲ್ಲವಲ್ಲ. ಆಮೇಲೆ ನನಗೆ ಹೊಳೆಯಿತು; ಅವು ನನ್ನ ಬಳಿಗೆ ಬರದೇ ಹೋದರೆ, ನಾನೇ ಅವುಗಳಲ್ಲಿಗೆ ಹೋಗುವೆ."
ಆರಂಭಿಕ ಕೆಲಸ-ಕಾರ್ಯಗಳು
ಬ್ರ್ಯಾಡ್‌ ಪಿಟ್‌ ಅವರು ಲಾಸ್‌ ಏಂಜಲೀಸ್‌ನಲ್ಲಿ ಜೀವನೋಪಾಯಕ್ಕಾಗಿ ಪ್ರಯಾಸಪಡುತ್ತಿದ್ದಾಗ, ವಿವಿಧ ಸಾಂದರ್ಭಿಕ ನೌಕರಿಗಳನ್ನು ಮಾಡಬೇಕಾಯಿತು. ತಮ್ಮ ನಟನಾ ತರಗತಿಗಳ ಶುಲ್ಕ ಪಾವತಿಸುವುದಕ್ಕಾಗಿ ಕಾರು ಚಾಲಕನ ಕೆಲಸದಿಂದ ಹಿಡಿದು, ಒಂದು ಎಲ್ ಪೊಲೊ ಲೊಕೊ ಕೋಳಿ ಮರಿಯಂತೆ ಪೋಷಾಕು ಧರಿಸಿ ಮಾಡುವಂತಹ ಕೆಲಸಗಳನ್ನೂ ಮಾಡಬೇಕಾಯಿತು. ಆ ನಂತರ ನಟನಾ ತರಬೇತುದಾರ ರಾಯ್‌ ಲಂಡನ್‌ ಅವರಲ್ಲಿ ನಟನೆ ಕುರಿತಾಗಿ ಅಧ್ಯಯನ ನಡೆಸಿದರು.
ಬ್ರ್ಯಾಡ್ ಪಿಟ್ ಅವರು ತಮ್ಮ ತೆರೆಯ ಮೇಲಿನ ನಟನಾ ವೃತ್ತಿಯನ್ನು 1987ರಲ್ಲಿ ನೋ ವೇ ಔಟ್‌, ನೋ ಮ್ಯಾನ್ಸ್‌ ಲ್ಯಾಂಡ್‌  ಮತ್ತು ಲೆಸ್‌ ದ್ಯಾನ್‌ ಜೀರೊ  ಚಿತ್ರಗಳ ಮೂಲಕ ಆರಂಭಿಸಿದರು. ಆದರೆ ಅವರಿಗೆ ಈ ಚಿತ್ರಗಳಿಂದ ವಿಶೇಷ ಮನ್ನಣೆಯೇನೂ ಸಿಗಲಿಲ್ಲ. ಬ್ರ್ಯಾಡ್‌ ಪಿಟ್‌ ಅವರು ದೂರದರ್ಶನ ನಟನಾ ವೃತ್ತಿಯನ್ನು ABCನ ಸಾಂದರ್ಭಿಕ ಹಾಸ್ಯ ಕಾರ್ಯಕ್ರಮ ಗ್ರೋಯಿಂಗ್‌ ಪೇಯ್ನ್ಸ್‌ ಒಂದಿಗೆ ಆರಂಭಿಸಿದರು. ಡಿಸೆಂಬರ್‌ 1987 ಮತ್ತು ಫೆಬ್ರುವರಿ 1988ರ ನಡುವೆ ಅವರು CBSನ ಪ್ರೈಮ್‌ ಟೈಮ್‌ ಧಾರಾವಾಹಿ ಡಲ್ಲಾಸ್‌ ನಲ್ಲಿ, ಶಾಲೇನ್‌ ಮೆಕಾಲ್‌ನ ಪಾತ್ರ ಚಾರ್ಲೀ ವೇಡ್‌ನ ಪ್ರಿಯತಮನ ಪಾತ್ರವಹಿಸಿ, ನಾಲ್ಕು ಕಂತುಗಳಲ್ಲಿ ನಟಿಸಿದ್ದರು. ಬ್ರ್ಯಾಡ್‌ ಪಿಟ್‌ ತಮ್ಮ ಪಾತ್ರವನ್ನು "ಅಪಾರ ಹಣದ ನಡುವೆ ಸಿಕ್ಕಿಹಾಕಿಕೊಂಡ ಒಬ್ಬ ಹೆಡ್ಡ ಪ್ರಿಯತಮ" ಎಂದು ಬಣ್ಣಿಸಿದ್ದಾರೆ. ಆ ನಂತರ ಶಾಲೇನ್‌ ಮೆಕಾಲ್‌ ಜೊತೆಗೆ ನಿರ್ವಹಿಸಿದ ದೃಶ್ಯಗಳ ಬಗ್ಗೆ ಅವರು ಹೇಳಿದ್ದು: "ಆ ಅನುಭವವು ನಿಜಕ್ಕೂ ನನ್ನ ಹಸ್ತಗಳು ಬೆವತುಹೋಗುವಂತೆ ಮಾಡಿತು. ಅದೊಂದು ತರಹ ಸಂಭ್ರಮದ ಅನುಭವವಾಗಿತ್ತು, ಏಕೆಂದರೆ ನಾನು ಆಕೆಯನ್ನು ಈ ಹಿಂದೆ ಭೇಟಿಯಾಗೇ ಇರಲಿಲ್ಲ." 1988ರ ಕೊನೆಯಲ್ಲಿ, ಬ್ರ್ಯಾಡ್ ಪಿಟ್ ಅವರು FOXರವರ ಪೊಲೀಸ್‌ ನಾಟಕ 21 ಜಂಪ್‌ ಸ್ಟ್ರೀಟ್‌ ನಲ್ಲಿ ಅತಿಥಿ ನಟರಾಗಿ ಅಭಿನಯಿಸಿದರು.
ಅದೇ ವರ್ಷ ಮತ್ತೂ ಮುಂದೆ ಹೋಗಿ, ಯುಗೋಸ್ಲಾವಿಯಾ-U.S. ಸಹ-ನಿರ್ಮಾಣದ ದಿ ಡಾರ್ಕ್‌ ಸೈಡ್‌ ಆಫ್ ದಿ ಸನ್‌ ಚಲನಚಿತ್ರದಲ್ಲಿ ಮೊದಲ ಬಾರಿಗೆ ನಾಯಕ ನಟನ ಪಾತ್ರ ನಿರ್ವಹಿಸಿದರು. ಈ ಚಿತ್ರದಲ್ಲಿ ಚರ್ಮರೋಗದಿಂದ ಬಳಲುತ್ತಿದ್ದು, ಅದರ ವಾಸಿಗಾಗಿ ತನ್ನ ಕುಟುಂಬದವರಿಂದ ಎಡ್ರಿಯಾಟಿಕ್‌ಗೆ ಒಯ್ಯಲ್ಪಟ್ಟ ಒಬ್ಬ ಅಮೆರಿಕನ್‌ ಯುವಕನ ಪಾತ್ರವನ್ನು ನಿರ್ವಹಿಸಿದರು. ಕ್ರೋಯೇಷಿಯಾ ಸ್ವಾತಂತ್ರ್ಯ ಯುದ್ಧ ನಡೆದ ಕಾರಣ ಈ ಚಲನಚಿತ್ರ ಅರ್ಧದಲ್ಲೇ ಸ್ಥಗಿತಗೊಂಡಿತ್ತು, 1997ರ ತನಕ ಅದು ಬಿಡುಗಡೆಯಾಗಿರಲಿಲ್ಲ. 1989ರಲ್ಲಿ, ಬ್ರ್ಯಾಡ್‌ ಪಿಟ್‌ ಎರಡು ಚಲನಚಿತ್ರಗಳಲ್ಲಿ ಕಾಣಿಸಿಕೊಂಡರು. ಮೊದಲನೆಯದು ಹಾಸ್ಯ ಪ್ರಧಾನ ಚಲನಚಿತ್ರ ಹ್ಯಾಪಿ ಟುಗೆದರ್‌, ಇದರಲ್ಲಿ ಪೋಷಕ ನಟನ ಪಾತ್ರದಲ್ಲಿ ಕಾಣಿಸಿಕೊಂಡರೆ, ಎರಡನೆಯ ಕಟಿಂಗ್‌ ಕ್ಲಾಸ್‌ ಎಂಬ ಭಯಾನಕ ಚಲನಚಿತ್ರದಲ್ಲಿ ಪ್ರಧಾನ ಪಾತ್ರದಲ್ಲಿ ಕಾಣಿಸಿಕೊಂಡರು, ಅಲ್ಲದೆ ಇದು ಚಿತ್ರಮಂದಿರವನ್ನು ತಲುಪಿದ ಅವರ ಮೊದಲ ಚಲನಚಿತ್ರವೂ ಆಗಿದೆ. ದೂರದರ್ಶನದಲ್ಲಿ ಪ್ರಸಾರವಾದ ಹೆಡ್‌ ಆಫ್‌ ದಿ ಕ್ಲಾಸ್‌, ಫ್ರೆಡೀಸ್‌ ನೈಟ್‌ಮೇರ್ಸ್‌,  ಥರ್ಟಿ-ಸಮ್‌ತಿಂಗ್‌,  ಮತ್ತು (ಎರಡನೆಯ ಬಾರಿಗೆ) ಗ್ರೋಯಿಂಗ್‌ ಪೇಯ್ನ್ಸ್‌  ಧಾರಾವಾಹಿಗಳಲ್ಲಿ ಅತಿಥಿ ನಟರಾಗಿ ಕಾಣಿಸಿಕೊಂಡರು.
1990ರಲ್ಲಿ NBCನ ದೂರದರ್ಶನ ಚಲನಚಿತ್ರ ಟೂ ಯಂಗ್‌ ಟು ಡೈ? ದಲ್ಲಿಯೂ ಸಹ ಬ್ರ್ಯಾಡ್‌ ಪಿಟ್‌ ಕಾಣಿಸಿಕೊಂಡರು. ಇದು ಕೊಲೆ ಆರೋಪದ ಮೇಲೆ ಮರಣದಂಡನೆ ಎದುರಿಸುತ್ತಿರುವ ಒರ್ವ ಅನ್ಯಾಯಕ್ಕೊಳಗಾದ ಹದಿಹರೆಯದವನ ಕಥೆಯನ್ನು ಆಧರಿಸಿದ ಚಲನಚಿತ್ರವಾಗಿದೆ. ಈ ಚಿತ್ರದಲ್ಲಿ, ಓಡಿಹೋಗಲೆತ್ನಿಸುವ ಯುವತಿಯ ಗುಣದೋಷಗಳನ್ನು ತನ್ನ ಸ್ವಾರ್ಥಕ್ಕಾಗಿ ಬಳಸಿಕೊಂಡ ಮಾದಕದ್ರವ್ಯ ವ್ಯಸನಿ ಬಿಲ್ಲಿ ಕ್ಯಾಂಟನ್‌ನ ಪಾತ್ರವನ್ನು ಬ್ರ್ಯಾಡ್ ಪಿಟ್ ನಿರ್ವಹಿಸಿದರು. ಇಲ್ಲಿ ಯುವತಿಯ ಪಾತ್ರದಲ್ಲಿ ನಟಿ ಜೂಲಿಯೆಟ್‌ ಲ್ಯೂಯಿಸ್‌ ಕಾಣಿಸಿಕೊಂಡಿದ್ದಾರೆ. ಈ ಚಲನಚಿತ್ರ ಕುರಿತು, "ನುಣುಚಿಕೊಳ್ಳುವ ಸ್ವಭಾವದ ಆಕೆಯ ಒಬ್ಬ ನೀಚ ಪ್ರಿಯತಮನಾಗಿ ಬ್ರ್ಯಾಡ್‌ ಪಿಟ್‌ ಸೊಗಸಾಗಿ ಅಭಿನಯಿಸಿದ್ದಾನೆ; ಕೇಡಿಬುದ್ಧಿಯುಳ್ಳ ಜಾನ್ ಕೂಗರ್‌ ಮೆಲೆನ್‌ಕ್ಯಾಂಪ್‌ ತರಹ, ಇವನು ನಿಜಕ್ಕೂ ಭೀತಿಕಾರಕ" ಎಂದು ಎಂಟರ್ಟೇನ್ಮೆಂಟ್‌ ವೀಕ್ಲಿ 'ಯ ವಿಮರ್ಶಕರೊಬ್ಬರು ಬರೆದಿದ್ದಾರೆ. ಅದೇ ವರ್ಷ ಕೆಲವೇ ದಿನಗಳ ಕಾಲ ಪ್ರಸಾರವಾದ FOXನ ನಾಟಕ ಸರಣಿ ಗ್ಲೋರಿ ಡೇಸ್‌ ನಲ್ಲಿ ಅವರು ನಟಿಸಿದ್ದರು, ಆದರೆ ಇದು ಕೇವಲ ಆರು ಕಂತುಗಳವರೆಗೆ ಮಾತ್ರ ಪ್ರಸಾರ ಕಂಡಿತ್ತು, ಜೊತೆಗೆ HBOದ ದೂರದರ್ಶನ ಚಲನಚಿತ್ರ ದಿ ಇಮೇಜ್‌ ನಲ್ಲಿ ಪೋಷಕ ನಟನ ಪಾತ್ರ ನಿರ್ವಹಿಸಿದರು.
1991ರಲ್ಲಿ ಬಿಡುಗಡೆಯಾದ ಬ್ರ್ಯಾಡ್‌ ಪಿಟ್‌ರ ಮುಂದಿನ ಚಲನಚಿತ್ರ ಅಕ್ರಾಸ್‌ ದಿ ಟ್ರ್ಯಾಕ್ಸ್‌‌ ನಲ್ಲಿ ಅವರದ್ದು ಜೋ ಮಲೊನಿ ಎಂಬ ಒಬ್ಬ ಪ್ರೌಢಶಾಲಾ ಓಟಗಾರನ ಪಾತ್ರ. ಈ ಪಾತ್ರವು, ರಿಕಿ ಸ್ಕ್ರೋಡರ್‌ ಅಭಿನಯದ ತನ್ನ ಅಪರಾಧಿ ಸಹೋದರನ ಜೊತೆ ವ್ಯವಹರಿಸುವ ಕುರಿತಾಗಿದೆ. 1991ರಲ್ಲಿ ಬಿಡುಗಡೆಯಾದ 'ರೋಡ್‌ ಮೂವೀ' ಥೆಲ್ಮಾ ಅಂಡ್ ಲೂಯಿಸ್‌ ಚಲನಚಿತ್ರದಲ್ಲಿ ಬ್ರ್ಯಾಡ್‌ ಪಿಟ್‌ ಪೋಷಕ ನಟನಾಗಿ ಸಾರ್ವಜನಿಕರ ಗಮನ ಸೆಳೆದರು. ಇದರಲ್ಲಿ ಗೀನಾ ಡೇವಿಸ್‌ ನಿರ್ವಹಿಸಿದ ಥೆಲ್ಮಾ ಪಾತ್ರದೊಂದಿಗೆ ಸ್ನೇಹ ಬಳೆಸಿಕೊಂಡ J.D. ಎಂಬ ಚಿಲ್ಲರೆ ಕಳ್ಳನ ಪಾತ್ರವನ್ನು ಬ್ರ್ಯಾಡ್ ಪಿಟ್ ‌ನಿರ್ವಹಿಸಿದರು. ಗೀನಾ ಡೇವಿಸ್‌ ಜೊತೆಗಿನ ಪ್ರಣಯ ದೃಶ್ಯದಿಂದಾಗಿ ಬ್ರ್ಯಾಡ್‌ ಪಿಟ್‌ ಒರ್ವ ಸೆಕ್ಸ್ ಸಿಂಬಲ್‌ ಆಗಿ ಗುರುತಿಸಲ್ಪಟ್ಟರು.
ಥೆಲ್ಮಾ ಅಂಡ್‌ ಲೂಯಿಸ್‌ ನ ಯಶಸ್ಸಿನ ನಂತರ, 1991ರಲ್ಲಿ ಕ್ಯಾಧರೀನ್‌ ಕೀನರ್‌ ಮತ್ತು ನಿಕ್ ಕೇವ್ ಜೊತೆ ಜಾನಿ ಸ್ವೀಡ್‌ ಎಂಬ ಕಡಿಮೆ ಬಜೆಟ್‌ನ ಚಲನಚಿತ್ರದಲ್ಲಿ ಬ್ರ್ಯಾಡ್‌ ಪಿಟ್‌ ನಟಿಸಿದರು, ಈ ಚಿತ್ರ ಒಬ್ಬ ಮಹತ್ವಾಕಾಂಕ್ಷಿ ರಾಕ್ ಗಾಯಕನ ಕುರಿತಾಗಿದೆ. 1992ರಲ್ಲಿ ಅವರು ಕೂಲ್‌ ವರ್ಲ್ಡ್‌ ನಲ್ಲಿ ಕಾಣಿಸಿಕೊಂಡರು. ಆ ನಂತರ ರಾಬರ್ಟ್‌ ರೆಡ್ಫರ್ಡ್‌ರ ಎ ರಿವರ್ ರನ್ಸ್‌ ಥ್ರೂ ಇಟ್‌ ಎಂಬ ಜೀವನಚರಿತ್ರೆ ಆಧಾರಿತ ಚಲನಚಿತ್ರದಲ್ಲಿ ಪಾಲ್‌ ಮೆಕ್ಲೀನ್‌ ಪಾತ್ರ ನಿರ್ವಹಿಸಿದರು. ಈ ಪಾತ್ರದ ನಿರ್ವಹಣೆಯು ಬ್ರ್ಯಾಡ್‌ ಪಿಟ್‌ರವರ ವೃತಿ ಜೀವನಕ್ಕೆ ಹೊಸ ತಿರುವು ನೀಡಿತೆಂದು ಹೇಳಲಾಗಿದೆ. ಈ ಚಲನಚಿತ್ರದಲ್ಲಿ ನಟಿಸುವಾಗ ತಮ್ಮ ಮೇಲೆ ಸ್ವಲ್ಪ ಒತ್ತಡವಿತ್ತೆಂದು ಅವರು ಒಪ್ಪಿಕೊಂಡಿದ್ದಾರೆ. ಇದು ತಮ್ಮ ಅತಿ "ಸತ್ವಹೀನ ನಟನೆಗಳಲ್ಲೊಂದು" ಎಂದು ಅವರೇ ಹೇಳಿದ್ದರೂ..."ಅಂತಿಮವಾಗಿ, ಎಲ್ಲರ ಗಮನವು ತಮಗೇ ಸಂದದ್ದು ಬಹಳ ವಿಚಿತ್ರವೆನಿಸಿದೆ" ಎಂದಿದ್ದಾರೆ. ರೆಡ್ಫರ್ಡ್‌ರೊಂದಿಗೆ ಕಾರ್ಯನಿರ್ವಹಿಸಿದ ಬಗ್ಗೆ ಕೇಳಿದಾಗ, "ಅದು ಟೆನಿಸ್‌ ಆಟದಂತೆ; ನಿಮಗಿಂತಲೂ ಸಬಲರ ಜೊತೆ ಆಡಿದಾಗ ನಿಮ್ಮ ಆಟವೂ ಉತ್ತಮವಾಗುತ್ತದೆ." ಎಂದು ಬ್ರ್ಯಾಡ್‌ ಪಿಟ್‌ ಹೇಳಿದ್ದಾರೆ.
ಬ್ರ್ಯಾಡ್‌ ಪಿಟ್‌ ತಮ್ಮ ಟೂ ಯಂಗ್‌ ಟು ಡೈ? ಚಿತ್ರದ ನಾಯಕಿ ಜೂಲಿಯೆಟ್‌ ಲೂಯಿಸ್‌ ಜೊತೆ ಮತ್ತೆ ಸೇರಿ, 1993ರಲ್ಲಿ ಕ್ಯಾಲಿಫೋರ್ನಿಯಾ  ಎಂಬ ರೋಡ್‌ ಚಲನಚಿತ್ರದಲ್ಲಿ ನಟಿಸಿದರು. ಇದರಲ್ಲಿ ಅವರು ಅರ್ಲಿ ಗ್ರೇಸ್‌ ಎಂಬ ಒಬ್ಬ ಸರಣಿ ಕೊಲೆಗಾರ ಹಾಗೂ ಜೂಲಿಯೆಟ್‌ ಲೂಯಿಸ್‌ ಪಾತ್ರದ ಮಾಜಿ ಪ್ರಿಯತಮನ ಪಾತ್ರವನ್ನು ನಿರ್ವಹಿಸಿದರು. ರೋಲಿಂಗ್ ಸ್ಟೋನ್ಸ್‌ ನ ಪೀಟರ್‌ ಟ್ರಾವರ್ಸ್‌ ತಮ್ಮ ವಿಮರ್ಶೆಯಲ್ಲಿ ಬ್ರ್ಯಾಡ್‌ ಪಿಟ್‌ ಅವರ ನಟನೆಯನ್ನು "ಅತ್ಯುತ್ತಮ, ಬಾಲಿಶ ಮೋಡಿ ಮತ್ತು ಅವರ ಬುಸುಗುಟ್ಟುವ ಧ್ವನಿಯು ಪಾತ್ರದ ಅಪಾಯಕಾರಿತನವನ್ನು ಹೊರಸೂಸುತ್ತದೆ" ಎಂದು ಬಣ್ಣಿಸಿದ್ದಾರೆ. ಅದೇ ವರ್ಷದ ಕೊನೆಯ ವೇಳೆಗೆ, ಬ್ರ್ಯಾಡ್‌ ಪಿಟ್‌ ಅವರು ಷೋವೆಸ್ಟ್‌ ನಾಳಿನ ಪುರುಷ ನಟ ಪ್ರಶಸ್ತಿ ಕೂಡ ಗೆದ್ದರು.
ನಿರ್ಣಾಯಕ ಯಶಸ್ಸು
1994ರಲ್ಲಿ ಬ್ರ್ಯಾಡ್‌ ಪಿಟ್‌ ಅವರು ಇಂಟರ್ವ್ಯೂ ವಿತ್ ದಿ ವ್ಯಾಂಪೈರ್‌ ಎಂಬ ಚಲನಚಿತ್ರದಲ್ಲಿ ಲೂಯಿಸ್‌ ಡೆ ಪಾಯಿಂಟ್‌ ಡು ಲ್ಯಾಕ್‌ ಎಂಬ ರಕ್ತಪಿಶಾಚಿ ಬಾವಲಿಯ ಪಾತ್ರ ನಿರ್ವಹಿಸಿದ್ದು, ಅವರ ವೃತ್ತಿ ಜೀವನಕ್ಕೆ ಗಮನಾರ್ಹ ತಿರುವು ನೀಡಿತು. ಈ ಚಿತ್ರ ಆನ್‌ ರೈಸ್‌ ರವರು 1976ರಲ್ಲಿ ಬರೆದ ಇದೇ ಹೆಸರಿನ ಕಾದಂಬರಿಯನ್ನು ಆಧರಿಸಿದೆ. ಈ ಚಿತ್ರಕ್ಕೆ ಪಿಟ್ ಅಲ್ಲದೆ ಟಾಮ್‌ ಕ್ರ್ಯೂಸ್‌, ಕರ್ಸ್ಟನ್‌ ಡನ್ಸ್ಟ್‌, ಕ್ರಿಸ್ಚಿಯನ್ ಸ್ಲೇಟರ್‌ ಮತ್ತು ಆಂಟೊನಿಯೊ ಬ್ಯಾಂಡೆರಾಸ್‌ ಅವರನ್ನು ಒಳಗೊಂಡ ತಾರಾಗಣವಿದೆ. 1995ರ ನಡೆದ ಸಮಾರಂಭದಲ್ಲಿ ಎರಡು MTV ಚಲನಚಿತ್ರ ಪ್ರಶಸ್ತಿಗಳನ್ನುಗಳನ್ನು ಗಳಿಸಿದರೂ, ಅವರ ನಟನೆ ಮಾತ್ರ ಜನರ ಮೆಚ್ಚುಗೆ ಸಂಪಾದಿಸಿರಲಿಲ್ಲ. ಡಲ್ಲಾಸ್‌ ಅಬ್ಸರ್ವರ್‌ ಪ್ರಕಾರ "ಬ್ರ್ಯಾಡ್‌ ಪಿಟ್‌ ಅವರೇ [ಚಲನಚಿತ್ರದ] ಸಮಸ್ಯೆಯ ಹೆಚ್ಚುಪಾಲು. ಪಿಟ್‌ ಅವರ ಜಂಬದ ವರ್ತನೆ, ಒಡ್ಡುತನಗಳು ನಿರ್ದೇಶಕರಿಗೆ ಹಿಡಿಸದಿದ್ದರೂ, ಅವರ ಸ್ನೇಹಪರ ಶೈಲಿ ಮತ್ತು ಆಹ್ಲಾದಕರ ನಟನೆ ಹಿಡಿಸಿದೆ. ಆದರೆ ಆಂತರಿಕ ಯಾತನೆ ಅಥವಾ ಸ್ವ-ಅರಿವನ್ನು ಪ್ರತಿಬಿಂಬಿಸುವಂತದ್ದು ಅವರಲ್ಲೇನೂ ಇದ್ದಂತಿಲ್ಲ, ಹಾಗಾಗಿ ಅವರೊಬ್ಬ ನೀರಸ ಲೂಯಿಸ್‌."
ಇಂಟರ್ವ್ಯೂ ವಿತ್ ದಿ ವ್ಯಾಂಪೈರ್‌ ಬಿಡುಗಡೆಯಾದ ನಂತರ, ಇಪ್ಪತ್ತನೆಯ ಶತಮಾನದ ಮೊದಲ ನಾಲ್ಕು ದಶಕಗಳ ಕಥೆಯನ್ನಾಧರಿಸಿ 1994ರಲ್ಲಿ ತೆರೆಕಂಡ ಚಲನಚಿತ್ರ ಲೆಜೆಂಡ್ಸ್‌ ಆಫ್‌ ದಿ ಫಾಲ್‌ ನಲ್ಲಿ ಬ್ರ್ಯಾಡ್‌ ಪಿಟ್‌ ಅಭಿನಯಿಸಿದರು. ಬ್ರ್ಯಾಡ್‌ ಪಿಟ್‌ ಅವರು ಕರ್ನಲ್‌ ವಿಲಿಯಮ್ ಲಡ್ಲೋ (ಆಂತೊನಿ ಹಾಪ್ಕಿನ್ಸ್‌ ನಿರ್ವಹಿಸಿದ ಪಾತ್ರ)ನ ಪುತ್ರ ಟ್ರಿಸ್ಟಾನ್‌ ಲಡ್ಲೋನ ಪಾತ್ರ ನಿರ್ವಹಿಸಿದರು. ಈ ಚಿತ್ರದಲ್ಲಿ ಐಡ್ಯಾನ್‌ ಕ್ವಿನ್‌ ಮತ್ತು ಹೆನ್ರಿ ಥಾಮಸ್‌ ಅವರು ಬ್ರ್ಯಾಡ್‌ ಪಿಟ್‌ ಸಹೋದರರ ಪಾತ್ರ ನಿರ್ವಹಿಸಿದರು. ಈ ಚಲನಚಿತ್ರ ಸಾರ್ವತ್ರಿಕವಾಗಿ ಸ್ವೀಕೃತವಾಗದಿದ್ದರೂ, ಹಲವು ಚಲನಚಿತ್ರ ವಿಮರ್ಶಕರು ಬ್ರ್ಯಾಡ್‌ ಪಿಟ್‌ರ ನಟನೆಯನ್ನು ಶ್ಲಾಘಿಸಿದರು. ನ್ಯೂ ಯಾರ್ಕ್‌ ಟೈಮ್ಸ್ ‌ನ ಜೇನೆಟ್‌ ಮಾಸ್ಲಿನ್‌, "ಬ್ರ್ಯಾಡ್‌ ಪಿಟ್‌ರ ನಟನೆ ಮತ್ತು ಭಾವಭಂಗಿಗಳು ಸಂಪೂರ್ಣವಾಗಿ ಮನಮಿಡಿಯುವಂತಿದ್ದರೂ, ಒಟ್ಟು ಚಲನಚಿತ್ರ ಪೊಳ್ಳುತನದಿಂದ ಕೂಡಿರುವುದು ಖೇದಕರ" ಎಂದರು. ಡೆಸರ್ಟ್‌ ನ್ಯೂಸ್‌ ಇನ್ನೂ ಒಂದು ಹೆಜ್ಜೆ ಮುಂದೆ ಹೋಗಿ, ಲೆಜೆಂಡ್ಸ್‌ ಆಫ್ ದಿ ಫಾಲ್‌  ಚಲನಚಿತ್ರ ದೊಡ್ಡ ತೆರೆಯಲ್ಲಿ ಬ್ರ್ಯಾಡ್‌ ಪಿಟ್‌ರ ಪ್ರಣಯ ನಾಯಕನ ಸ್ಥಾನವನ್ನು ಇನ್ನಷ್ಟು ಭದ್ರಗೊಳಿಸಲಿದೆ ಎಂದು ಭವಿಷ್ಯವಾಣಿ ನುಡಿಯಿತು. ಈ ಪಾತ್ರದ ಅಭಿನಯಕ್ಕಾಗಿ ಬ್ರ್ಯಾಡ್‌ ಪಿಟ್‌ ಅವರು ಮೊದಲ ಬಾರಿಗೆ ಗೋಲ್ಡನ್‌ ಗ್ಲೋಬ್‌ ಪ್ರಶಸ್ತಿ‌ ಅತ್ಯುತ್ತಮ ನಟ ವಿಭಾಗದಲ್ಲಿ ನಾಮನಿರ್ದೇಶನವನ್ನು ಪಡೆದರು.
1995ರಲ್ಲಿ, ಅವರು ಮಾರ್ಗನ್‌ ಫ್ರೀಮನ್‌ಮತ್ತು ಗ್ವಿನೆತ್‌ ಪಾಲ್ಟ್ರೋರೊಂದಿಗೆ ಸೆವೆನ್‌ ಎಂಬ ಅಪರಾಧ ಜಗತ್ತಿನ ಕಥೆಯಿರುವ ಚಲನಚಿತ್ರದಲ್ಲಿ ನಟಿಸಿದರು. ಇದರಲ್ಲಿ ಬ್ರ್ಯಾಡ್ ಪಿಟ್ ಅವರು ಒಬ್ಬ ಸರಣಿ ಕೊಲೆಗಾರನನ್ನು ಬೆನ್ನಟ್ಟುವ ಪೊಲೀಸ್‌ ಪತ್ತೆದಾರಿ ಡೇವಿಡ್‌ ಮಿಲ್ಸ್‌ ಪಾತ್ರ ನಿರ್ವಹಿಸಿದರು, ಸರಣಿ ಕೊಲೆಗಾರನ ಪಾತ್ರದಲ್ಲಿ (ಕೆವಿನ್ ಸ್ಪೇಸಿ ಕಾಣಿಸಿಕೊಂಡಿದ್ದಾರೆ. ಬ್ರ್ಯಾಡ್‌ ಪಿಟ್‌ ನಟನೆಯನ್ನು ಶ್ಲಾಘಿಸಿರುವ ವರೇಟಿ ಪತ್ರಿಕೆ, "ಇದು ತೆರೆ ಮೇಲಿನ ಅತ್ಯುತ್ತಮ ಅಭಿನಯ. ಬ್ರ್ಯಾಡ್‌ ಪಿಟ್‌ ಒಬ್ಬ ಉತ್ಸಾಹಿ ಯುವ ಪತ್ತೇದಾರಿಯಾಗಿ ದೃಢಸಂಕಲ್ಪದಿಂದ ಕೂಡಿದ, ಪ್ರಬಲ ಮತ್ತು ಪ್ರಶಂಸನೀಯ ನಟನೆಯನ್ನು ಪ್ರದರ್ಶಿಸಿದ್ದಾರೆ." ಈ ಚಲನಚಿತ್ರವು ಸಕಾರಾತ್ಮಕ ವಿಮರ್ಶೆಗಳನ್ನು ಪಡೆದು ಅಂತಾರಾಷ್ಟ್ರೀಯ ಗಲ್ಲಾಪಟ್ಡಿಗೆಯಲ್ಲಿ $327 ದಶಲಕ್ಷ ಹಣ ಸಂಪಾದಿಸಿತು. ಸೆವೆನ್‌ ಚಲನಚಿತ್ರದ ಯಶಸ್ಸಿನ ನಂತರ, 1995ರಲ್ಲಿ ಟೆರಿ ಗಿಲಿಯಮ್‌ರ ಟ್ವೆಲ್ವ್‌ ಮಂಕೀಸ್‌  ಎಂಬ ವೈಜ್ಞಾನಿಕ ಕಾದಂಬರಿ ಆಧಾರಿತ ಚಲನಚಿತ್ರದಲ್ಲಿ ಬ್ರ್ಯಾಡ್‌ ಪಿಟ್‌ ಅವರು ಜೆಫ್ರಿ ಗೊಯಿನ್ಸ್‌ ಎಂಬ ಪೋಷಕ ಪಾತ್ರದಲ್ಲಿ ಅಭಿನಯಿಸಿದರು. ಈ ಚಿತ್ರವೂ ಹೆಚ್ಚು ಸಕಾರಾತ್ಮಕ ವಿಮರ್ಶೆಗಳನ್ನು ಪಡೆಯಿತು. ವಿಶೇಷವಾಗಿ, ಬ್ರ್ಯಾಡ್‌ ಪಿಟ್‌ರನ್ನು ಅಭಿನಂದಿಸಲಾಯಿತು. ನ್ಯೂಯಾರ್ಕ್‌ ಟೈಮ್ಸ್‌ ನ ಜೇನೆಟ್‌ ಮಾಸ್ಲಿನ್‌ರ ಪ್ರಕಾರ, "ಟ್ವೆಲ್ವ್ ಮಂಕೀಸ್‌  ಚಿತ್ರ 'ಘೋರವಾಗಿದೆ ಮತ್ತು ಕಲಕುವಂತಹದ್ದು"; ಬ್ರ್ಯಾಡ್‌ ಪಿಟ್‌ರ ಅಭಿನಯವು "ಬೆಚ್ವಿಬೀಳಿಸುವಂತಿತ್ತು ಮತ್ತು ಉನ್ಮಾದಕರವಾಗಿತ್ತು". ಚಲನಚಿತ್ರದ ಕೊನೆಯಲ್ಲಿ ನಿರ್ಣಾಯಕವಾಗುವ ಜೆಫ್ರಿ ಪಾತ್ರಕ್ಕೆ ಅವರು ಜೀವ ತುಂಬಿದ್ದಾರೆ." ಈ ಚಲನಚಿತ್ರದಲ್ಲಿನ ಅಭಿನಯಕ್ಕಾಗಿ ಬ್ರ್ಯಾಡ್‌ ಪಿಟ್‌ ಗೋಲ್ಡನ್‌ ಗ್ಲೋಬ್‌ ಪ್ರಶಸ್ತಿ‌ ಅತ್ಯುತ್ತಮ ಪೋಷಕ ನಟ ಪ್ರಶಸ್ತಿ ಗಳಿಸಿದರು; ಜೊತೆಗೆ ಅವರು ಮೊದಲ ಬಾರಿಗೆ ಅಕಾಡೆಮಿ ಪ್ರಶಸ್ತಿಗೆ ನಾಮನಿರ್ದೇಶನವನ್ನೂ ಪಡೆದರು.
ನಂತರದ ವರ್ಷ (1996), ಲೊರೆನ್ಜೊ ಕಾರ್ಕಾಟೆರಾ ಅವರ ಕಾದಂಬರಿ ಆಧಾರಿತ ಅದೇ ಹೆಸರಿನ ಕಾನೂನಿನ ಕಥಾ ಹಂದರವುಳ್ಳ ಚಲನಚಿತ್ರ ಸ್ಲೀಪರ್ಸ್‌ ನಲ್ಲಿ ಕೆವಿನ್‌ ಬ್ಯಾಕನ್‌ ಮತ್ತು ರಾಬರ್ಟ್‌ ಡಿ ನಿರೊರೊಂದಿಗೆ ಬ್ರ್ಯಾಡ್ ಪಿಟ್ ನಟಿಸಿದರು. ಆದರೆ, ಈ ಚಲನಚಿತ್ರ ಹೀನಾಯ ಸೋಲು ಕಂಡಿತು. 1997ರಲ್ಲಿ ಬಿಡುಗಡೆಯಾದ ದಿ ಡೆವಿಲ್ಸ್‌ ಓನ್‌ ಚಲನಚಿತ್ರದಲ್ಲಿ ಬ್ರ್ಯಾಡ್‌ ಪಿಟ್‌ ಒಬ್ಬ ಐರಿಷ್ ರಿಪಬ್ಲಿಕನ್‌ ಆರ್ಮಿಯ ರೋರಿ ಡೆವನಿ ಎಂಬ ಆತಂಕವಾದಿಯ ಪಾತ್ರದಲ್ಲಿ ಹ್ಯಾರಿಸನ್‌ ಫೊರ್ಡ್ ಎದುರು ನಟಿಸಿದರು. ಈ ಚಲನಚಿತ್ರಕ್ಕಾಗಿ ಬ್ರ್ಯಾಡ್‌ ಪಿಟ್‌ ಐರಿಷ್ ಉಚ್ಚಾರಣಾ ಶೈಲಿ (ಅಕ್ಸೆಂಟ್‌)ಯನ್ನು ಕಲಿಯಬೇಕಾಗಿತ್ತು. ಇದೇ ವರ್ಷ, ಜೀನ್‌ ಜಾಕ್ಸ್‌ ಅನಾಡ್‌ರ ಚಲನಚಿತ್ರ ಸೆವೆನ್‌ ಇಯರ್ಸ್‌ ಇನ್‌ ಟಿಬೆಟ್‌ ನಲ್ಲಿ ಬ್ರ್ಯಾಡ್‌ ಪಿಟ್‌ ಆಸ್ಟ್ರಿಯನ್‌ ಪರ್ವತಾರೋಹಿ ಹೀನ್ರಿಕ್‌ ಹ್ಯಾರರ್‌ ಪಾತ್ರವನ್ನು ನಿರ್ವಹಿಸಿದರು. ಈ ಪಾತ್ರಕ್ಕಾಗಿ ಬ್ರ್ಯಾಡ್‌ ಪಿಟ್‌ ಹಲವು ತಿಂಗಳುಗಳ ಕಾಲ ತರಬೇತಿ ಪಡೆದರು. ಇದರಲ್ಲಿ, ಅವರು ಪೋಷಕ ನಟ ಡೇವಿಡ್‌ ಥೂಲಿಸ್‌ರೊಂದಿಗೆ, ಕ್ಯಾಲಿಫೋರ್ನಿಯಾ ಮತ್ತು ಆಲ್ಪ್ಸ್‌ಗಳಲ್ಲಿ ಬಂಡೆ ಹತ್ತುವುದನ್ನು ಒಳಗೊಂಡ ಪರ್ವತಾರೋಹಣ ಮತ್ತು ಟ್ರೆಕಿಂಗ್‌ (ಕಾಲ್ನಡಿಗೆಯ ಸಾಹಸ)ಗಳಲ್ಲಿ ಗಮನಾರ್ಹ ಅಭ್ಯಾಸದ ಅಗತ್ಯವಿತ್ತು.
1998ರಲ್ಲಿ ತೆರೆಕಂಡ ಮೀಟ್‌ ಜೋ ಬ್ಲ್ಯಾಕ್‌ ಚಲನಚಿತ್ರದಲ್ಲಿ ಬ್ರ್ಯಾಡ್‌ ಪಿಟ್‌ರದು ನಾಯಕ ನಟನ ಪಾತ್ರವಾಗಿತ್ತು. ಈ ಚಿತ್ರದಲ್ಲಿ, ಮಾನವ ಏನೆಲ್ಲಾ ಬವಣೆಗಳನ್ನು ಅನುಭವಿಸುತ್ತಾನೆ ಎಂಬುದನ್ನು ಪ್ರಾಯೋಗಿಕವಾಗಿ ತಿಳಿದುಕೊಳ್ಳಲು ಪರಕಾಯ ಪ್ರವೇಶ ಮಾಡುವ ವ್ಯಕ್ತಿರೂಪದ ಪಾತ್ರವನ್ನು ನಿರ್ವಹಿಸಿದರು. ಈ ಚಲನಚಿತ್ರ ಮಿಶ್ರ ವಿಮರ್ಶೆಗಳನ್ನು ಪಡೆಯಿತು ಹಾಗೂ ಬ್ರ್ಯಾಡ್‌ ಪಿಟ್‌ರ ನಟನೆಯನ್ನು ಆಗಿಂದಾಗ್ಗೆ ಟೀಕಿಸಲಾಯಿತು. ಸ್ಯಾನ್‌ ಫ್ರ್ಯಾನ್ಸಿಸ್ಕೊ ಕ್ರಾನಿಕಲ್‌ ನ ಮಿಕ್‌ ಲಾಸಾಲ್‌ ವಿಮರ್ಶಿಸಿದ್ದು ಹೀಗೆ, "ಬ್ರ್ಯಾಡ್‌ ಪಿಟ್‌ರ ಅಭಿನಯ ಕಳಪೆಯಾಗಿತ್ತಷ್ಟೇ ಅಲ್ಲ. ಅದು ನೋವುಂಟು ಮಾಡುತ್ತದೆ. ಸಾವು ಮತ್ತು ನಿತ್ಯತೆಯ ರಹಸ್ಯಗಳ ಬಗ್ಗೆ ತಮಗೆ ಎಲ್ಲವೂ ತಿಳಿದಿದೆಯೆಂಬುದನ್ನು ಪ್ರೇಕ್ಷಕರನ್ನು ನಂಬಿಸಲು ಹೊರಟಿರುವ ಬ್ರ್ಯಾಡ್‌ ಪಿಟ್ ಅವರು ಜಡ ಮುಖ ಮತ್ತು ಹೊಳಪು ಕಣ್ಣುಗಳೊಂದಿಗೆ ಪ್ರಯಾಸಪಡುತ್ತಿರುವುದನ್ನು ನೋಡಲು ಯಾತನೆಯಾಗುತ್ತದೆ."
1999–2003
1999ರಲ್ಲಿ ತೆರೆಕಂಡ ಫೈಟ್‌ ಕ್ಲಬ್‌ ಚಲನಚಿತ್ರದಲ್ಲಿ, ಭೂಗತವಾಗಿ ಫೈಟ್‌ ಕ್ಲಬ್‌ ನಡೆಸುವ ಟೈಲರ್‌ ಡರ್ಡೆನ್‌ಎಂಬ ಪ್ರಚಂಡ ತಂತ್ರಗಾರ ಹಾಗೂ ಕುಶಲ ಗುರಿಗಾರನ ಪಾತ್ರವನ್ನು ಬ್ರ್ಯಾಡ್‌ ಪಿಟ್‌ ನಿರ್ವಹಿಸಿದರು. ಚಕ್‌ ಪಲಹ್ನಿಯುಕ್‌ರ ಇದೇ ಹೆಸರಿನ ಕೃತಿಯನ್ನಾಧರಿಸಿ ನಿರ್ಮಿಸಲಾದ ಚಲನಚಿತ್ರವನ್ನು ಸೆವೆನ್‌ ಖ್ಯಾತಿಯ ನಿರ್ದೇಶಕ ಡೇವಿಡ್‌ ಫಿಂಚರ್‌ ನಿರ್ದೇಶಿಸಿದರು. ಈ ಪಾತ್ರಕ್ಕಾಗಿ ಬ್ರ್ಯಾಡ್‌ ಪಿಟ್‌ ಬಾಕ್ಸಿಂಗ್‌, ಟೇಕ್ವೊನ್ಡೊ ಮತ್ತು ಗ್ರ್ಯಾಪ್ಲಿಂಗ್‌ (ಕೈ-ಕೈ ಮಿಲಾಯಿಸಿ ಸೆಣಸುವುದು) ತರಬೇತಿ ಪಡೆಯುವುದರ ಮೂಲಕ ಪೂರ್ವಸಿದ್ಧತೆ ನಡೆಸಿದರು. ಈ ಪಾತ್ರದ ರೂಪಕ್ಕೆ ಹೊಂದಿಕೊಳ್ಳಲು ಅವರು ತಮ್ಮ ಮುಂದಿನ ಹಲ್ಲುಗಳನ್ನು ತೆಗೆಸಿ, ಚಿತ್ರ ಪೂರ್ಣಗೊಂಡ ನಂತರ ಅವುಗಳನ್ನು ಯಥಾಸ್ಥಿತಿಗೆ ತಂದರು. ಚಲನಚಿತ್ರದ ಪ್ರಚಾರ ಸಮಾರಂಭದಲ್ಲಿ ಬ್ರ್ಯಾಡ್‌ ಪಿಟ್‌ ಹೇಳಿದ್ದು, "ಸೆಣಸಾಟವೆಂದರೆ ನಿಮ್ಮ ಆಕ್ರಮಣಶೀಲತೆಯನ್ನು ಇನ್ಯಾರ ಮೇಲೋ ಪ್ರದರ್ಶಿಸುವುದು ಅಲ್ಲ.ಪ್ರತಿಕೂಲ ಪರಿಸ್ಥಿತಿಗಳಲ್ಲಿ ನಿಮ್ಮನ್ನು ನೀವು ಅನ್ವಯಿಸಿಕೊಂಡು ಹೇಗೆ ಪ್ರತಿಕ್ರಿಯಿಸುತ್ತೀರಿ, ಮತ್ತು ಆ ಪರಿಸ್ಥಿತಿಗಳಿಂದ ಹೇಗೆ ಬರುತ್ತೀರಿ ಎಂಬುದರ ಪರಿಕಲ್ಪನೆ." ಫೈಟ್‌ ಕ್ಲಬ್‌ 1999ರ ವೆನಿಸ್‌‌ ಅಂತರರಾಷ್ಟ್ರೀಯ ಚಲನಚಿತ್ರೋತ್ಸವದಲ್ಲಿ ಪ್ರಥಮ ಪ್ರದರ್ಶನ ಕಂಡಿತು. ಅಂತಿಮವಾಗಿ ಅದು ಗಲ್ಲಾ ಪೆಟ್ಟಿಗೆಯಲ್ಲಿ ನಿರೀಕ್ಷಿತ ಯಶಸ್ಸು ಗಳಿಸಲಿಲ್ಲ, ಹಾಗೂ ಚಲನಚಿತ್ರ ವಿಮರ್ಶಕರಿಂದ ಧ್ರುವೀಕೃತ ಪ್ರತಿಕ್ರಿಯೆ ಕೂಡ ಪಡೆಯಿತು. ಆದಾಗ್ಯೂ, ಅದರ ಡಿವಿಡಿ ಬಿಡುಗಡೆಯಾದ ನಂತರ ನಿರ್ದಿಷ್ಟ ಗುಂಪಿನ ಪ್ರೇಕ್ಷಕರ ಮನಗೆದ್ದಿತು. ಚಿತ್ರ ಮಿಶ್ರ ವಿಮರ್ಶೆಗಳನ್ನು ಪಡೆದರೂ, ಟೀಕಾಕಾರರು ಬ್ರ್ಯಾಡ್‌ ಪಿಟ್‌ರ ಪ್ರದರ್ಶನವನ್ನು ಶ್ಲಾಘಿಸಿದರು. CNNನ ಪಾಲ್‌ ಕ್ಲಿಂಟನ್‌ ಹೇಳಿದಂತೆ, "ಹೊಸ ಪ್ರಯೋಗಗಳಿಗೆ ತಾವು ಹೆದರುವುದಿಲ್ಲ ಎಂಬುದನ್ನು ಬ್ರ್ಯಾಡ್‌ ಪಿಟ್‌ ಸಾಬೀತುಪಡಿಸಿದ್ದಾರೆ, ಮತ್ತು ಈ ಬಾರಿ ಅದು ಸಫಲವಾಗಿದೆ." ಥೆಲ್ಮಾ ಅಂಡ್‌ ಲೂಯಿಸ್‌ ಚಲನಚಿತ್ರದಲ್ಲಿ ಮಹತ್ವದ ತಿರುವು ದೊರೆತ ಬಳಿಕ ಬ್ರ್ಯಾಡ್‌ ಪಿಟ್‌ರ ಅವರು ಹಿಂದೆಂದಿಗಿಂತಲೂ ಹೆಚ್ಚು ಶಾಂತರಾಗಿದ್ದು, ಆಕರ್ಷಕ ಮೈಕಟ್ಟು ಮತ್ತು ಅದ್ಭುತ ದೇಹಧಾರ್ಢ್ಯ ಹೊಂದಿದವರಾಗಿ ಕ್ಷಮತೆಯನ್ನು ಕಾಪಾಡಿಕೊಂಡಿದ್ದಾರೆವರೈಟಿ  ಶ್ಲಾಘಿಸಿದೆ.
ಫೈಟ್‌ ಕ್ಲಬ್‌ ನ ನಂತರ, 2000ರಲ್ಲಿ ಗಯ್‌ ರಿಚೀ ನಿರ್ದೇಶಿಸಿದ ದರೋಡೆಕೋರ ಚಲನಚಿತ್ರ ಸ್ನ್ಯಾಚ್‌ ನಲ್ಲಿ ಪಿಟ್‌ ಕಾಣಿಸಿಕೊಂಡರು. ಒಬ್ಬ ಐರಿಷ್‌ ಜಿಪ್ಸಿ ಬಾಕ್ಸರ್‌ ಆಗಿ ಅವರ ನಟನೆ ಮತ್ತು ಐರಿಷ್‌‌ ಉಚ್ಚಾರಣಾ ಶೈಲಿಯು ಟೀಕೆ ಮತ್ತು ಹೊಗಳಿಕೆಗಳೆರಡನ್ನೂ ಪಡೆಯಿತು. ಸ್ಯಾನ್‌ ಫ್ರ್ಯಾನ್ಸಿಸ್ಕೊ ಕ್ರಾನಿಕಲ್‌ ನ ಮಿಕ್‌ ಲಾಸಾಲ್‌ ಹೇಳಿದ್ದು, "ಬ್ರಿಟಿಷರೇ ಅರ್ಥಮಾಡಿಕೊಳ್ಳಲಾಗದಷ್ಟು ಅಸ್ಪಷ್ಟವಾದ ಐರಿಷ್‌ ಉಚ್ಚಾರಣಾ ಶೈಲಿಯನ್ನು ಹೊಂದಿದ ಐರಿಷ್ ಮನುಷ್ಯನ ಪಾತ್ರವನ್ನು ಬ್ರ್ಯಾಡ್ ಪಿಟ್ ಪರಿಪೂರ್ಣವಾಗಿ ನಿರ್ವಹಿಸಿದ್ದಾರೆ. ಬ್ರ್ಯಾಡ್‌ ಪಿಟ್‌ರೊಂದಿಗೆ ನಮ್ಮ ಹಿಂದಿನ ಒಡನಾಟಗಳನ್ನೂ ಈ ಚಲನಚಿತ್ರ ತೋರಿಸುತ್ತದೆ. ಹಲವು ವರ್ಷಗಳ ಕಾಲ, ಆತ್ಮವಿಮರ್ಶೆ ಮಾಡಿಕೊಳ್ಳಬೇಕಾದಂತಹ ಪಾತ್ರಗಳಿಗೇ ಬ್ರ್ಯಾಡ್‌ ಪಿಟ್‌ ನಿರ್ಬಂಧಿಸಲ್ಪಟ್ಟಿದ್ದರು, ಆದರೆ ಇತ್ತೀಚೆಗೆ ಅವರು ತೀವ್ರ ನಗೆಯುಕ್ಕಿಸುವ ಹಾಸ್ಯಭರಿತ ಮತ್ತು ತೋರಿಕೆಯ ಸ್ನೇಹಶೀಲತೆಯುಳ್ಳ ಪಾತ್ರಗಳನ್ನು ಕಂಡುಕೊಂಡಿದ್ದಾರೆ. "
ನಂತರದ ವರ್ಷ 2001ರಲ್ಲಿ, ಜೂಲಿಯಾ ರಾಬರ್ಟ್ಸ್ ಜೊತೆಗೆ ಒಂದು ಪ್ರೇಮ ಕಥೆಯಿರುವ ಹಾಸ್ಯ ಚಲನಚಿತ್ರ ದಿ ಮೆಕ್ಸಿಕನ್‌ ನಲ್ಲಿ ಬ್ರ್ಯಾಡ್‌ ಪಿಟ್‌ ನಟಿಸಿದರು. ಈ ಚಿತ್ರವು ನಕಾರಾತ್ಮವಾಗಿ ಸ್ವೀಕೃತವಾದರೂ ಗಲ್ಲಾಪೆಟ್ಟಿಗೆಯಲ್ಲಿ ಯಶಸ್ವಿಯಾಯಿತು. 2001ರಲ್ಲಿ ತೆರೆಕಂಡ ಶೀತಲ ಸಮರ ಕುರಿತಾದ ರೋಮಾಂಚಕ ಚಲನಚಿತ್ರ ಸ್ಪೈ ಗೇಮ್‌ ನಲ್ಲಿ ಬ್ರ್ಯಾಡ್ ಪಿಟ್ ಅವರು CIAದ ವಿಶೇಷ ಚಟುವಟಿಕೆಗಳ ವಿಭಾಗದ ಪತ್ತೇದಾರನ ಪಾತ್ರ ನಿರ್ವಹಿಸಿದ್ದರು. ಬ್ರ್ಯಾಡ್‌ ಪಿಟ್‌ ತಮ್ಮ ಸಲಹೆಗಾರನ ಪಾತ್ರ ನಿರ್ವಹಿಸಿದ ರಾಬರ್ಟ್‌ ರೆಡ್ಫರ್ಡ್‌ರೊಂದಿಗೆ ಅಭಿನಯಿಸಿದರು. Salon.com ಚಿತ್ರವನ್ನು ಶ್ಲಾಘಿಸಿದರೂ, "ಚಿತ್ರಕ್ಕೆ ಮತ್ತು ಪ್ರೇಕ್ಷಕರ ನಡುವೆ ಹೆಚ್ಚು ಭಾವನಾತ್ಮಕ ಸಂಪರ್ಕ ಕಲ್ಪಿಸುವಲ್ಲಿ" ಬ್ರ್ಯಾಡ್ ಪಿಟ್ ಅಥವಾ ರಾಬರ್ಟ್‌ ರೆಡ್ಫರ್ಡ್‌ ವಿಫಲರಾಗಿದ್ದಾರೆ ಎಂದಿದೆ. ಆದರೆ ಈ ಚಿತ್ರ ವಿಶ್ವಾದ್ಯಂತ $143 ದಶಲಕ್ಷ ಗಳಿಸಿತ್ತು. ಆ ನಂತರ, ಅದೇ ವರ್ಷದಲ್ಲಿ ಒಷಿಯನ್ಸ್‌ ಇಲೆವೆನ್‌ ಎಂಬ ದರೋಡೆ ಕುರಿತ ಚಲನಚಿತ್ರದಲ್ಲಿ ರಸ್ಟಿ ರಯಾನ್‌ ಪಾತ್ರದಲ್ಲಿ ಬ್ರ್ಯಾಡ್‌ ಪಿಟ್‌ ಕಾಣಿಸಿಕೊಂಡರು. ಇದು 1960ರ ದಶಕದಲ್ಲಿ ಬಿಡುಗಡೆಯಾಗಿದ್ದ ರ್ಯಾಟ್ ಪ್ಯಾಕ್‌ ಒಳಗೊಂಡ ಇದೇ ಹೆಸರಿನ ಚಲನಚಿತ್ರದ ಮರುನಿರ್ಮಾಣವಾಗಿತ್ತು. ಜಾರ್ಜ್‌ ಕ್ಲೂನಿ, ಮ್ಯಾಟ್‌ ಡ್ಯಾಮನ್‌, ಆಂಡಿ ಗಾರ್ಷಿಯಾ ಮತ್ತು ಜೂಲಿಯಾ ರಾಬರ್ಟ್ಸ್‌ ಒಳಗೊಂಡಿದ್ದ ಸಮಗ್ರ ತಾರಾಗಣದಲ್ಲಿ ಬ್ರ್ಯಾಡ್‌ ಪಿಟ್‌ ಸಹ ಇದ್ದರು. ಈ ಚಲನಚಿತ್ರ ವಿಮರ್ಶಕರ ಮೆಚ್ಚುಗೆ ಸಂಪಾದಿಸಿ ಗಲ್ಲಾಪೆಟ್ಟಿಗೆಯಲ್ಲಿ ಯಶಸ್ವಿಯಾಯಿತು, ಅಲ್ಲದೆ ವಿಶ್ವಾದ್ಯಂತ $450 ದಶಲಕ್ಷ ಗಳಿಸಿತು. 2001ರ ನವೆಂಬರ್‌ 22ರಂದು, ಫ್ರೆಂಡ್ಸ್‌ ದೂರದರ್ಶನ ಸರಣಿಯ ಎಂಟನೆ ಅವಧಿಯಲ್ಲಿ ಅತಿಥಿ ನಟರಾಗಿ ಕಾಣಿಸಿಕೊಂಡ ಪಿಟ್, ಜೆನಿಫರ್ ಅನಿಸ್ಟನ್‌ರ ಪಾತ್ರದ ವಿರುದ್ಧ ಅಸಮಾಧಾನ ಹೊರಹೊಂದಿರುವ ಪಾತ್ರವನ್ನು ನಿರ್ವಹಿಸಬೇಕಾಯಿತು. ಆ ಸಂದರ್ಭದಲ್ಲಿ ಅನಿಸ್ಟನ್‌ರೊಂದಿಗೆ ಬ್ರ್ಯಾಡ್‌ ಪಿಟ್‌ ವಿವಾಹವಾಗಿತ್ತು. ಈ ಸರಣಿಯಲ್ಲಿನ ಅಭಿನಯಕ್ಕಾಗಿ ಅವರು ಎಮ್ಮಿ ಪ್ರಶಸ್ತಿ‌ ಹಾಸ್ಯ ಸರಣಿಯ ಅತ್ಯುತ್ತಮ ಅತಿಥಿ ನಟ ಪ್ರಶಸ್ತಿಗಾಗಿ ನಾಮನಿರ್ದೇಶನ ಕೂಡ ಪಡೆದರು.
ಜಾರ್ಜ್‌ ಕ್ಲೂನಿ ಮೊದಲ ಬಾರಿಗೆ ನಿರ್ದೇಶಿಸಿದ ಚಿತ್ರ ಕನ್ಫೆಷನ್ಸ್ ಆಫ್ ಎ ಡೇಂಜರಸ್‌ ಮೈಂಡ್‌ ನಲ್ಲಿ ಬ್ರ್ಯಾಡ್‌ ಪಿಟ್‌ರದು ಸಣ್ಣ ಪಾತ್ರವಾಗಿತ್ತು, ಮತ್ತು MTVಯ ಜ್ಯಾಕ್ಯಾಸ್‌ ನ ಒಂದು ಕಂತಿನಲ್ಲಿ ಅವರು ಕಾಣಿಸಿಕೊಂಡರಲ್ಲದೆ, ಪಿಟ್ ಮತ್ತು ಇತರ ನಟರು ಗೊರಿಲ್ಲಾ ಸೂಟು ಧರಿಸಿ ಲಾಸ್ ಏಂಜಲೆಸ್‌ನ ಬೀದಿಗಳಲ್ಲಿ ಹುಚ್ಚಾಬಟ್ಟೆ ಓಡಿದರು, ಆ ನಂತರ ಜ್ಯಾಕ್ಯಾಸ್‌ ಕಂತಿನಲ್ಲಿ ಬ್ರ್ಯಾಡ್‌ ಪಿಟ್‌ ತಮ್ಮದೇ ಅಪಹರಣದ ನಾಟಕದಲ್ಲಿ ಪಾಲ್ಗೊಂಡರು. ಬ್ರ್ಯಾಡ್ ಪಿಟ್ ಮೊದಲ ಬಾರಿಗೆ ಧ್ವನಿದಾನ ಮಾಡಿದ್ದು 2003ರಲ್ಲಿ. ಡ್ರೀಮ್‌ವರ್ಕ್ಸ್‌ ನಿರ್ಮಾಣದ ಆನಿಮೇಟೆಡ್‌ ಚಿತ್ರ ಸಿನ್ಬಾದ್‌: ಲೆಜೆಂಡ್‌ ಆಫ್‌ ದಿ ಸೆವೆನ್‌ ಸೀಸ್‌ ಮತ್ತು ಆನಿಮೇಟೆಡ್‌ ದೂರದರ್ಶನ ಸರಣಿ ಕಿಂಗ್‌ ಆಫ್‌ ದಿ ಹಿಲ್‌ ನ ಒಂದು ಕಂತಿನಲ್ಲಿ ಬೂಮ್ಹಾವರ್‌ನ ಸಹೋದರ ಪ್ಯಾಚ್‌ಗಾಗಿ ತಮ್ಮ ಧ್ವನಿದಾನ ಮಾಡಿದರು.
2004–ಇದುವರೆಗೆ
2004ರಲ್ಲಿ ಬ್ರ್ಯಾಡ್ ಪಿಟ್‌ ಎರಡು ಚಲನಚಿತ್ರಗಳಲ್ಲಿ ನಟಿಸಿದರು: ಟ್ರಾಯ್‌ ಮತ್ತು ಓಷಿಯನ್ಸ್‌ ಟ್ವೆಲ್ವ್‌.  ಇಲಿಯಾಡ್‌  ಆಧಾರಿತ ಟ್ರಾಯ್‌ ನಲ್ಲಿ ಅವರು ನಾಯಕ ಅಚಿಲ್ಸ್‌ನ ಪಾತ್ರವನ್ನು ವಹಿಸಿದರು. ಟ್ರಾಯ್‌ ಚಲನಚಿತ್ರದ ಚಿತ್ರೀಕರಣವು ಆರಂಭಗೊಳ್ಳುವ ಮುಂಚೆ, ಬ್ರ್ಯಾಡ್‌ ಪಿಟ್‌ ಆರು ತಿಂಗಳುಗಳ ಕಾಲ ಕತ್ತಿವರಸೆ ಕಲಿತರು. ಸೆಟ್‌ನಲ್ಲಿ ಅವರ ಅಕಿಲೀಸ್ ಸ್ನಾಯುರಜ್ಜುಗೆ ಗಾಯವಾದ ಕಾರಣ ಚಲನಚಿತ್ರದ ಚಿತ್ರೀಕರಣವನ್ನು ಹಲವು ವಾರಗಳ ಕಾಲ ಮುಂದೂಡಲಾಗಿತ್ತು. ಈ ಚಲನಚಿತ್ರವು ವಿಶ್ವಾದ್ಯಂತ $497 ದಶಲಕ್ಷ ಹಣಗಳಿಸಿತಲ್ಲದೆ, ವೃತ್ತಿಯಲ್ಲೇ ಅದುವರೆಗೆ ಅತಿ ಹೆಚ್ಚು ಹಣ ಗಳಿಸಿದ ಚಲನಚಿತ್ರವಾಗಿದ್ದು 2008ರ ಕೊನೆಯ ತನಕವೂ ಈ ದಾಖಲೆಯಿತ್ತು. ಈ ಚಿತ್ರವು U.S.ನ ಹೊರಗೆ $364 ದಶಲಕ್ಷ ಹಣ ಗೊಳಿಸಿ, ಆಂತರಿಕವಾಗಿ ಕೇವಲ $133 ದಶಲಕ್ಷ ಗಳಿಸಿತು. ವಾಷಿಂಗ್ಟನ್‌ ಟೈಮ್ಸ್‌ ನ ಸ್ಟೀಫೆನ್‌ ಹಂಟರ್‌ ಬರೆದದ್ದು ಹೀಗೆ: "ಜೀವನದ ವಿವಿಧ ಆಯಾಮಗಳಿಗಿತಲೂ ಹೆಚ್ಚಾಗಿ ಈ ಪಾತ್ರಕ್ಕೆ ಜೀವ ತುಂಬಬೇಕಾದ ಅಗತ್ಯವಿದೆ, ಅವರು ಸೊಗಸಾಗಿ ನಿರ್ವಹಿಸಿದ್ದಾರೆ. ಓಷಿಯನ್ಸ್‌ ಇಲೆವೆನ್‌ ನ ಯಶಸ್ಸಿನಿಂದಾಗಿ 2004ರಲ್ಲಿ ತೆರೆಕಂಡ ಇದರ ಮುಂದಿನ ಹಂತದ ಚಿತ್ರ ಓಷಿಯನ್ಸ್‌ ಟ್ವೆಲ್ವ್‌ ನಲ್ಲೂ ಬ್ರ್ಯಾಡ್ ಪಿಟ್ ನಟಿಸಿದರು. CNNನ ಪಾಲ್‌ ಕ್ಲಿಂಟನ್‌ ವರದಿ ಮಾಡಿರುವ ಪ್ರಕಾರ, ಪಾಲ್ ನ್ಯೂಮನ್ ಮತ್ತು ರಾಬರ್ಟ್‌ ರೆಡ್ಫರ್ಡ್‌ ಜೋಡಿಯ ನಂತರ ಬ್ರ್ಯಾಡ್‌ ಪಿಟ್‌ ಮತ್ತು ಜಾರ್ಜ್‌ ಕ್ಲೂನಿಯವರ ಜೋಡಿಯು ಅತಿಹೆಚ್ಚು ಜನಪ್ರಿಯತೆ ಗಳಿಸಿದೆ. ಚಲನಚಿತ್ರವು ಹಣಕಾಸಿನ ದೃಷ್ಟಿಯಿಂದ ಯಶಸ್ವಿಯಾಗಿದ್ದು, ವಿಶ್ವಾದ್ಯಂತ $362 ದಶಲಕ್ಷ ಗಳಿಸಿತ್ತು.
ನಂತರದ ವರ್ಷ (2005), ಸಾಹಸ-ಹಾಸ್ಯ ಮಿಶ್ರಿತ ಕಥೆಯುಳ್ಳ ಚಲನಚಿತ್ರ ಮಿಸ್ಟರ್‌ ಅಂಡ್‌ ಮಿಸೆಸ್‌ ಸ್ಮಿತ್‌ ನಲ್ಲಿ ಬ್ರ್ಯಾಡ್ ಪಿಟ್ ನಟಿಸಿದರು. ಡೊಗ್‌ ಲೀಮನ್‌ ನಿರ್ದೇಶಿಸಿದ ಈ ಚಲನಚಿತ್ರವು, ರಹಸ್ಯವಾಗಿ ಪರಸ್ಪರ ಕೊಲ್ಲಲು ನಿಯೋಜಿತರಾಗಿರುವ ಬೇಸರಗೊಂಡ ವಿವಾಹಿತ ಜೋಡಿಯೊಂದರ ಕಥೆಯನ್ನು ಹೇಳುತ್ತದೆ. ಇದರಲ್ಲಿ ಬ್ರ್ಯಾಡ್‌ ಪಿಟ್‌ 'ಜಾನ್‌ ಸ್ಮಿತ್‌' ಪಾತ್ರಧಾರಿಯಾಗಿ ಏಂಜೆಲಿನಾ ಜೋಲೀಯೊಂದಿಗೆ ನಟಿಸಿದರು. ಈ ಚಿತ್ರವು ಮಿಶ್ರ ವಿಮರ್ಶೆಗಳನ್ನು ಪಡೆದರೂ ಇವರಿಬ್ಬರ ನಡುವಿನ 'ಕೆಮಿಸ್ಟ್ರಿ'ಯ ಕಾರಣ ಒಟ್ಟಾರೆ ಪ್ರಶಂಸೆ ಪಡೆಯಿತು. "ಕಥೆಯು ಅಡ್ಡಾದಿಡ್ಡಿಯಾಗಿದೆಯೆನಿಸಿದರೂ, ಅದರ ನಿರೂಪಣೆಯ ವೇಗ ಮತ್ತು ತೆರೆಯ ಮೇಲೆ ನಟ-ನಟಿಯ ಅದ್ಭುತ ಕೆಮಿಸ್ಟ್ರಿಯಿಂದಾಗಿ ಒಟ್ಟು ಚಲನಚಿತ್ರ ಮೋಡಿ ಮಾಡುತ್ತದೆ" ಎಂದು ಸ್ಟಾರ್ ಟ್ರಿಬ್ಯೂನ್‌ ಬಣ್ಣಿಸಿದೆ. ವಿಶ್ವಾದ್ಯಂತ $478 ದಶಲಕ್ಷ ಸಂಪಾದಿಸಿದ ಈ ಚಲನಚಿತ್ರ 2005ರಲ್ಲಿನ ಅತಿ ಯಶಸ್ವೀ ಚಲನಚಿತ್ರಗಳಲ್ಲಿ ಒಂದಾಗಿದೆ.
ಅವರ ಮುಂದಿನ ಚಲನಚಿತ್ರ ಅಲೆಜಾಂಡ್ರೊ ಗಾಂಜೆಲೆಜ್‌ ಇನಾರಿಟುರ ಸಮಗ್ರ ಚಿತ್ರಕಥೆಯುಳ್ಳ ಬಾಬೆಲ್ ‌ನಲ್ಲಿ ಕೇಟ್ ಬ್ಲ್ಯಾಂಚೆಟ್‌ರೊಂದಿಗೆ ಅಭಿನಯಿಸಿದರು (2006). ಈ ಚಲನಚಿತ್ರದಲ್ಲಿ ಅವರ ನಟನೆಯನ್ನು ವಿಮರ್ಶಕರು ಮೆಚ್ಚಿದರು, ಮತ್ತು ಬ್ರ್ಯಾಡ್ ಪಿಟ್ ನಂಬಲಾರ್ಹ ಮತ್ತು ಚಲನಚಿತ್ರಕ್ಕೆ ಅವರು ದೃಶ್ಯತೆಯನ್ನು ನೀಡಿದರು ಎಂದು ಸಿಯೆಟ್ಲ್‌ ಪೋಸ್ಟ್‌-ಇಂಟೆಲಿಜೆನ್ಸರ್‌ ನಂಬಿದೆ. ಇದನ್ನೇ ಬ್ರ್ಯಾಡ್‌ ಪಿಟ್‌, "ತಮ್ಮ ವೃತ್ತಿಯಲ್ಲಿ ಅತ್ಯುತ್ತಮ ನಿರ್ಧಾರಗಳಲ್ಲೊಂದು" ಎಂದು ಹೇಳಿದ್ದಾರೆ. ಈ ಚಿತ್ರವನ್ನು 2006 ಕಾನ್‌ ಚಲನಚಿತ್ರೋತ್ಸವ ‌ನಲ್ಲಿ ವಿಶೇಷ ಪ್ರದರ್ಶನವೊಂದರಲ್ಲಿ ಪ್ರದರ್ಶಿಸಲಾಯಿತು. ಆ ನಂತರ 2006 ಟೊರಂಟೊ ಅಂತರರಾಷ್ಟ್ರೀಯ ಚಲನಚಿತ್ರೋತ್ಸವದಲ್ಲೂ ಪ್ರದರ್ಶಿಸಲಾಯಿತು. ಬಾಬೆಲ್‌ ಗೋಲ್ಡನ್‌ ಗ್ಲೋಬ್‌ ಪ್ರಶಸ್ತಿ‌ನ ಅತ್ಯುತ್ತಮ ನಾಟಕ ಪ್ರಶಸ್ತಿ ದೊರಕಿತು; ಅಲ್ಲದೆ ಬ್ರ್ಯಾಡ್‌ ಪಿಟ್‌ ಅವರು ಗೋಲ್ಡನ್‌ ಗ್ಲೋಬ್‌ ಪ್ರಶಸ್ತಿ ಅತ್ಯುತ್ತಮ ಪೋಷಕ ನಟ ಪ್ರಶಸ್ತಿಗೆ ನಾಮನಿರ್ದೇಶನಗೊಂಡರು. ಈ ಚಲನಚಿತ್ರವು ಒಟ್ಟು ಏಳು ಅಕಾಡೆಮಿ ಪ್ರಶಸ್ತಿಗಳು ಮತ್ತು ಗೋಲ್ಡನ್‌ ಗ್ಲೋಬ್‌ ಪ್ರಶಸ್ತಿ‌ ನಾಮನಿರ್ದೇಶನಗಳನ್ನು ಗಳಿಸಿತು.
2007ರಲ್ಲಿ ಬಿಡುಗಡೆಯಾದ 'ಓಷಿಯನ್‌'ಸರಣಿಯ ಮೂರನೆಯ ಚಲನಚಿತ್ರ ಓಷಿಯನ್ಸ್‌ ಥರ್ಟೀನ್ ‌ನಲ್ಲಿ ತಮ್ಮ 'ರಸ್ಟಿ ರಯಾನ್‌' ಪಾತ್ರವನ್ನು ಪುನರಾವರ್ತಿಸಿದರು. ಮೊದಲ ಎರಡು ಚಲನಚಿತ್ರಗಳಂತೆ ಇದು ಲಾಭಕರವಾಗದಿದ್ದರೂ, ಅಂತರರಾಷ್ಟ್ರೀಯ ಗಲ್ಲಾಪೆಟ್ಟಿಗೆಯಲ್ಲಿ $311 ದಶಲಕ್ಷ ಸಂಪಾದಿಸಿತು. ಬ್ರ್ಯಾಡ್‌ ಪಿಟ್‌ ಅವರು 2007ರಲ್ಲಿ ತೆರೆ ಕಂಡ ತಮ್ಮ ಮುಂದಿನ ಚಿತ್ರ, ದಿ ಕವರ್ಡ್‌ ರಾಬರ್ಟ್‌ ಫೊರ್ಡ್‌ರವರ ದಿ ಅಸಾಸಿನೇಷನ್‌ ಆಫ್‌ ಜೆಸ್‌ ಜೇಮ್ಸ್‌ ಬೈ ನಲ್ಲಿ ಅಮೆರಿಕನ್‌ ದುಷ್ಕರ್ಮಿ ಜೆಸ್ಸಿ ಜೇಮ್ಸ್‌ ಎಂಬಾತನ ಪಾತ್ರವನ್ನು ನಿರ್ವಹಿಸಿದರು, ಈ ಚಿತ್ರ ರಾನ್‌ ಹ್ಯಾನ್ಸೆನ್‌ರವರ 1983ರಲ್ಲಿನ ಇದೇ ಹೆಸರಿನ ಕಾದಂಬರಿಯನ್ನಾಧರಿಸಿದೆ. ಬ್ರ್ಯಾಡ್‌ ಪಿಟ್‌ ಅವರ ಚಿತ್ರಸಂಸ್ಥೆಯ B ಯೋಜನೆ ನಿರ್ಮಿಸಿದ ಆಂಡ್ರ್ಯೂ ಡಾಮಿನಿಕ್‌ ನಿರ್ದೇಶನದ ಈ ಚಿತ್ರ 2007ರ ವೆನಿಸ್‌ ಚಿತ್ರೋತ್ಸವ‌ದಲ್ಲಿ ಪ್ರಥಮ ಪ್ರದರ್ಶನ ಕಂಡಿತು. "ಈ ಕಥೆಯಲ್ಲಿ ಬ್ರ್ಯಾಡ್‌ ಪಿಟ್‌ ಅವರು ದಿಗಿಲುಗೊಳಿಸುವಂತಿದ್ದು, ಆಕರ್ಷಣೀಯರಾಗಿದ್ದಾರೆ" ಎಂದು ಫಿಲ್ಮ್‌ ಜರ್ನಲ್‌ ಇಂಟರ್ನ್ಯಾಷನಲ್‌ನ ಲೂಯಿಸ್‌ ಬೀಲ್‌ ಹೇಳಿದ್ದಾರೆ. ಈ ಚಿತ್ರದಲ್ಲಿನ ಅತ್ಯುತ್ತಮ ನಟನೆಗಾಗಿ ಅವರು ವೆನಿಸ್‌ನಲ್ಲಿ ವೊಲ್ಪಿ ಕಪ್‌ ಪ್ರಶಸ್ತಿ ಪಡೆದರು. ಈ ಚಲನಚಿತ್ರದ ಪರವಾಗಿ ಪ್ರಚಾರ ಮಾಡಲು ಚಿತ್ರೋತ್ಸವಕ್ಕೆ ಹಾಜರಾದರೂ, ಯಾರೋ ಅಭಿಮಾನಿಯು ತಮ್ಮ ಅಂಗರಕ್ಷಕರ ಮಧ್ಯೆ ನುಸುಳಿ ತಮ್ಮ ಮೇಲೆ ಹಲ್ಲೆ ನಡಿಸಿದ ಕಾರಣ ಅವರು ಬೇಗನೆ ಅಲ್ಲಿಂದ ನಿರ್ಗಮಿಸಿದರು. ಆ ನಂತರ ತರುವಾಯ ವರ್ಷ, 2008ರ ಚಿತ್ರೋತ್ಸವದಲ್ಲಿ ಅವರು ಪ್ರಶಸ್ತಿಯನ್ನು ಸ್ವೀಕರಿಸಿದರು.
2008ರಲ್ಲಿ ಬಿಡುಗಡೆಯಾದ 'ಬ್ಲ್ಯಾಕ್‌ ಕಾಮೆಡಿ' ಬರ್ನ್‌ ಆಫ್ಟರ್‌ ರೀಡಿಂಗ್‌ ನಲ್ಲಿ ಬ್ರ್ಯಾಡ್ ಪಿಟ್ ಕಾಣಿಸಿಕೊಂಡರು, ಕೊಯೆನ್‌ ಬ್ರದರ್ಸ್‌ ಜೊತೆಗೆ ಇದೇ ಮೊದಲ ಸಹಯೋಗವಾಗಿತ್ತು. ಈ ಚಿತ್ರ ವಿಮರ್ಶಕರಿಂದ ಸಕಾರಾತ್ಮಕ ಪ್ರತಿಕ್ರಿಯೆ ಪಡೆಯಿತು. "ಗೂಢಚಾರಿಯ ಸುತ್ತವಿರುವ ಈ ಹಾಸ್ಯ ಚಿತ್ರವನ್ನು ಬಿಗಿಯಾಗಿ ಮತ್ತು ಜಾಣ್ಮೆಯಿಂದ ನಿರೂಪಿಸಲಾಗಿದೆ; ಬ್ರ್ಯಾಡ್ ಪಿಟ್‌‌ರ ನಟನೆ ಬಹಳ ಹಾಸ್ಯಮಯವಾಗಿತ್ತು" ಎಂದು ದಿ ಗಾರ್ಡಿಯನ್‌ ಬಣ್ಣಿಸಿದೆ. ಆ ನಂತರ, 2008ರಲ್ಲಿ ಡೇವಿಡ್‌ ಫಿಂಚರ್‌ರ ದಿ ಕ್ಯೂರಿಯಸ್‌ ಕೇಸ್‌ ಆಫ್‌ ಬೆಂಜಮಿನ್‌ ಬಟನ್‌ ನಲ್ಲಿ ಅವರು ಬೆಂಜಮಿನ್‌ ಬಟನ್‌ನ ಮುಖ್ಯ ಪಾತ್ರದಲ್ಲಿ ಕಾಣಿಸಿಕೊಂಡರು. ಎಫ್‌. ಜಾನ್‌ ಫಿಟ್ಜೆರಾಲ್ಡ್‌ರವರು 1921ರಲ್ಲಿ ರಚಿಸಿದ ಇದೇ ಹೆಸರಿನ ಕಿರುಕಥೆಯ ಕೆಲವು ಭಾಗಗಳನ್ನು ಆಧರಿಸಿದ ಈ ಚಲನಚಿತ್ರವು ಎಂಭತ್ತರ ವಯಸ್ಸಿನೊಳಗೆಹುಟ್ಟಿ ವಿರುದ್ಧ ಕ್ರಮದಲ್ಲಿ ವಯಸ್ಸಾಗುವ ಒಬ್ಬ ವ್ಯಕ್ತಿಯ ಕಥೆಯನ್ನು ಹೇಳುತ್ತದೆ. "ಬ್ರ್ಯಾಡ್‌ ಪಿಟ್‌ರ ಸಂವೇದನಾಶೀಲ ನಟನೆಯಿಂದಾಗಿ 'ಬೆಂಜಮಿನ್‌ ಬಟನ್‌' ಒಂದು ಕಾಲಾತೀತ ಮೇರುಕೃತಿ"ಯಾಗಿದೆ ಎಂದು ಬಾಲ್ಟಿಮೋರ್‌ ಸನ್‌ ನ ಮೈಕಲ್‌ ಸ್ರಾಗೊ ಅವರು ಹೇಳಿದರು. ಈ ಪಾತ್ರವು ಬ್ರ್ಯಾಡ್‌ ಪಿಟ್‌ಗೆ ಮೊದಲ ಸ್ಕ್ರೀನ್‌ ಆಕ್ಟರ್ಸ್‌ ಗಿಲ್ಡ್‌ ಪ್ರಶಸ್ತಿ ನಾಮನಿರ್ದೇಶನ ಹಾಗೂ ನಾಲ್ಕನೆಯ ಗೋಲ್ಡನ್‌ ಗ್ಲೋಬ್‌ ಮತ್ತು ಎರಡನೆಯ ಅಕಾಡೆಮಿ ಪ್ರಶಸ್ತಿ ನಾಮನಿರ್ದೇಶನಗಳನ್ನು ತಂದುಕೊಟ್ಟಿತು. ಈ ಚಲನಚಿತ್ರವು ಒಟ್ಟು ಹದಿಮೂರು ಅಕಾಡೆಮಿ ಪ್ರಶಸ್ತಿ ನಾಮನಿರ್ದೇಶನಗಳನ್ನು ಪಡೆದು, ವಿಶ್ವಾದ್ಯಂತ $329 ದಶಲಕ್ಷ ಗಳಿಸಿತು.
2008ರ ನಂತರ, ಬ್ರ್ಯಾಡ್‌ ಪಿಟ್‌ರ ನಟನೆಯಿರುವ ಚಲನಚಿತ್ರಗಳಲ್ಲಿ, ಆಗಸ್ಟ್‌ 2009ರಲ್ಲಿ ಬಿಡುಗಡೆಯಾದ ಕ್ವೆಂಟಿನ್‌ ಟರಂಟಿನೊರವರ ಇನ್ಗ್ಲೋರಿಯಸ್‌ ಬಾಸ್ಟರ್ಡ್ಸ್ ಸಹ ಒಂದು. ಈ ಚಲನಚಿತ್ರವನ್ನು 2009 ಕಾನ್ ಚಿತ್ರೋತ್ಸವನ ವಿಶೇಷ ಪ್ರಸ್ತುತಿಯೊಂದರಲ್ಲಿ ಪ್ರದರ್ಶಿಸಲಾಯಿತು. ಜರ್ಮನಿ-ಆಕ್ರಮಿಸಿದ ಫ್ರಾನ್ಸ್‌ನಲ್ಲಿ ‌ನಾಜಿಗಳ ವಿರುದ್ಧ ಯುದ್ಧ ಮಾಡುತ್ತಿರುವ ಲೆಫ್ಟಿನೆಂಟ್‌ ಆಲ್ಡೊ ರೇಯ್ನ್‌ ಎಂಬ ಒಬ್ಬ ಅಮೆರಿಕನ್‌ ಹೋರಾಟಗಾರನ ಪಾತ್ರವನ್ನು ಬ್ರ್ಯಾಡ್ ಪಿಟ್ ವಹಿಸಿದ್ದರು. ಇದರ ಜೊತೆಗೆ, ಸೀನ್‌ ಪೆನ್‌ರೊಂದಿಗೆ, ಟೆರೆನ್ಸ್‌ ಮಲಿಕ್‌ ನಿರ್ದೇಶಿಸಿದ ದಿ ಟ್ರೀ ಆಫ್ ಲೈಫ್ ನಲ್ಲಿ ಕಾಣಿಸಿಕೊಳ್ಳಲಿದ್ದಾರೆ. ನಿಗೂಢ ಅಮೆಜಾನ್‌ ನಾಗರಿಕತೆಯನ್ನು ಆನ್ವೇಷಿಸಲು ಹೊರಟ ಒಬ್ಬ ಬ್ರಿಟಿಷ್‌ ಲಾಸ್ಟ್‌ ಸಿಟಿ ಆಫ್‌ ಜಡ್‌ ಎಂಬುದರಲ್ಲಿ ನಟಿಸಲು ಅವರೊಂದಿಗೆ ಒಪ್ಪಂದ ಮಾಡಿಯಾಗಿದೆ. ಈ ಚಿತ್ರವು ಡೇವಿಡ್ ಗ್ರ್ಯಾನ್‌ರವರ ಇದೇ ಹೆಸರಿನ ಕೃತಿಯನ್ನಾಧರಿಸಿದೆ.
ಚಲನಚಿತ್ರ ಮತ್ತು ದೂರದರ್ಶನದಲ್ಲಿ ನಟನೆ
ಬ್ರ್ಯಾಡ್‌ ಪಿಟ್‌, ಜೆನಿಫರ್‌ ಅನಿಸ್ಡನ್‌ ಮತ್ತು ಪ್ಯಾರಾಮೌಂಟ್‌ ಪಿಕ್ಚರ್ಸ್‌ CEO ಬ್ರ್ಯಾಡ್ ಗ್ರೇ ಅವರೊಂದಿಗೆ ಜೊತೆಗೂಡಿ 2002ರಲ್ಲಿ ಪ್ಲ್ಯಾನ್‌ ಬಿ ಎಂಟರ್ಟೇನ್ಮೆಂಟ್‌ ಎಂಬ ಚಲನಚಿತ್ರ ನಿರ್ಮಾಣ ಸಂಸ್ಥೆಯನ್ನು ಸ್ಥಾಪಿಸಿದರು. 2005ರಿಂದ, ಜೆನಿಫರ್‌ ಅನಿಸ್ಟನ್‌ ಮತ್ತು ಬ್ರ್ಯಾಡ್ ಗ್ರೇ ಬ್ರ್ಯಾಡ್‌ ಪಿಟ್‌ರ ಪಾಲುದಾರರಾಗಿಲ್ಲ. ಜಾನಿ ಡೆಪ್‌ ನಟಿಸಿದ ಚಾರ್ಲೀ ಅಂಡ್‌ ದಿ ಚಾಕೊಲೇಟ್‌ ಫ್ಯಾಕ್ಟರಿ (2005), ದಿ ಅಸಾಸಿನೇಷನ್‌ ಆಫ್‌ ಜೆಸ್‌ ಜೇಮ್ಸ್‌ ಬೈ ದಿ ಕವರ್ಡ್‌ ರಾಬರ್ಟ್‌ ಫೊರ್ಡ್‌  (2007) ಮತ್ತು ಏಂಜೆಲಿನಾ ಜೋಲೀ ನಟಿಸಿದ ಎ ಮೈಟಿ ಹಾರ್ಟ್‌  (2007)ಚಲನಚಿತ್ರಗಳನ್ನು ಈ ಸಂಸ್ಥೆ ನಿರ್ಮಿಸಿದೆ. ಇನ್ನೂ ಮುಂದೆ ಹೋಗಿ, 2007ರಲ್ಲಿ ಅತ್ಯುತ್ತಮ ಚಲನಚಿತ್ರ ಪ್ರಶಸ್ತಿ ಗಳಿಸಿದ ದಿ ಡಿಪೋರ್ಟೆಡ್‌ ನ ನಿರ್ಮಾಣದಲ್ಲಿ ಪ್ಲ್ಯಾನ್‌ Bಯ ಪಾಲುದಾರಿಕೆಯೂ ಇತ್ತು. ಬ್ರ್ಯಾಡ್ ಪಿಟ್‌ ಈ ಚಿತ್ರದ ನಿರ್ಮಾಪಕರೆಂದು ತೆರೆ ಮೇಲೆ ಕಾಣಿಸಲಾಯಿತಾದರೂ, ಆಸ್ಕರ್‌ ಪ್ರಶಸ್ತಿಗಾಗಿ ಕೇವಲ ಗ್ರಹಾಮ್‌ ಕಿಂಗ್ ಮಾತ್ರ ಅರ್ಹರೆಂದು ತೀರ್ಮಾನಿಸಲಾಯಿತು. ಸಂದರ್ಶನಗಳಲ್ಲಿ ಬ್ರ್ಯಾಡ್‌ ಪಿಟ್‌ ತಮ್ಮ ನಿರ್ಮಾಣ ಸಂಸ್ಥೆಯ ಬಗ್ಗೆ ಚರ್ಚಿಸಲು ಇಷ್ಟಪಡಲಿಲ್ಲ.
2005 ಸೂಪರ್‌ ಬೌಲ್‌ ಸಮಯದಲ್ಲಿ ಪ್ರಸಾರವಾದ ಹೈನೆಕೆನ್‌ ಜಾಹೀರಾತಿನಲ್ಲಿ ಅವರು ಕಾಣಿಸಿಕೊಂಡರು. ಮೂರು ಚಲನಚಿತ್ರಗಳಾದ ಸೆವೆನ್‌, ಫೈಟ್‌ ಕ್ಲಬ್ ‌ ಮತ್ತು ದಿ ಕ್ಯೂರಿಯಸ್‌ ಕೇಸ್‌ ಆಫ್‌ ಬೆಂಜಮಿನ್‌ ಬಟನ್‌  ನಲ್ಲಿ ಬ್ರ್ಯಾಡ್‌ ಪಿಟ್‌ನ್ನು ನಿರ್ದೇಶಿಸಿದ ಡೇವಿಡ್‌ ಫಿಂಜರ್‌ ಅವರೇ ಈ ಜಾಹೀರಾತನ್ನು ನಿರ್ದೇಶಿಸಿದರು. ಸಾಫ್ಟ್ ಬ್ಯಾಂಕ್‌ ಮತ್ತು ಎಡ್ವಿನ್‌ ಜೀನ್ಸ್‌ ಸೇರಿ, ಏಷ್ಯಾದ ಮಾರುಕಟ್ಟೆಗಾಗಿ ವಿನ್ಯಾಸ ಮಾಡಲಾದ ಹಲವು ದೂರದರ್ಶನ ಜಾಹೀರಾತುಗಳಲ್ಲಿ ಕಾಣಿಸಿಕೊಂಡರು.
ಜನೋಪಕಾರಿ ಧ್ಯೇಯಗಳು
ಬ್ರ್ಯಾಡ್‌ ಪಿಟ್‌ರಿಗೆ ವಾಸ್ತುಶಿಲ್ಪದಲ್ಲಿ ಪ್ರಾಜ್ಞ ಆಸಕ್ತಿಯಿದೆ. 2006ರಲ್ಲಿ ಮೇಕ್‌ ಇಟ್‌ ರೈಟ್‌ ಫೌಂಡೇಷನ್‌ನ್ನು ಸ್ಥಾಪಿಸಲು ಅವರ ಈ ಆಸಕ್ತಿ ಕ್ಷೇತ್ರ ಸಹಕಾರಿಯಾಯಿತು. ಹರಿಕೇನ್‌ ಕಟ್ರಿನಾದ ನಂತರ ನ್ಯೂ ಆರ್ಲಿಯನ್ಸ್‌ನ ನೈನ್ತ್‌ ವಾರ್ಡ್‌ನಲ್ಲಿ 150 ಹೊಸ ಮನೆಗಳನ್ನು ನಿರ್ಮಿಸುವ ಉದ್ದೇಶದಿಂದ ಗೃಹ ನಿರ್ಮಾಣ ಪರಿಣತರ ಗುಂಪನ್ನು ಒಗ್ಗೂಡಿಸಿದರು. ಬಾಳಿಕೆ ಮತ್ತು ನಿರ್ವಹಣಾ ಸಾಮರ್ಥ್ಯದ ಮೇಲೆ ಒತ್ತು ಕೊಟ್ಟು ಈ ಮನೆಗಳನ್ನು ವಿನ್ಯಾಸ ಮಾಡಲಾಗಿದೆ. ಈ ಯೋಜನೆಯಲ್ಲಿ ಗ್ಲೊಬಲ್‌ ಗ್ರೀನ್‌ USA ಎಂಬ ಪರಿಸರ ಪರ ಸಂಘಟನೆ ಮತ್ತು ಹದಿಮೂರು ವಾಸ್ತುಶಿಲ್ಪ ಉದ್ದಿಮೆಗಳು ಸೇರಿಕೊಂಡಿವೆ, ಈ ಪೈಕಿ ಇವುಗಳಲ್ಲಿ ಹಲವು ಉದ್ದಿಮೆಗಳು ತಮ್ಮ ಸೇವೆಗಳನ್ನು ದಾನದ ರೂಪದಲ್ಲಿ ಸಲ್ಲಿಸಲು ಮುಂದಾಗಿದ್ದವು. ಬ್ರ್ಯಾಡ್‌ ಪಿಟ್‌ ಮತ್ತು ಲೋಕೋಪಕಾರಿ ಸ್ಟೀವ್‌ ಬಿಂಗ್‌ ತಲಾ $ಐದು ದಶಲಕ್ಷ ದಾನ ಮಾಡಲು ಬದ್ಧರಾಗಿದ್ದಾರೆ. ಮೊದಲ ಆರು ಗೃಹಗಳ ನಿರ್ಮಾಣವು ಅಕ್ಟೋಬರ್‌ 2008ರಲ್ಲಿ ಪೂರ್ಣಗೊಂಡಿತು. ಹಸಿರು ಗೃಹನಿರ್ಮಾಣದ ಕಲ್ಪನೆಯನ್ನು ಒಂದು ರಾಷ್ಟ್ರೀಯ ಮಾದರಿಯಾಗಿ ಪರಿಚಯಿಸಲು, U.S. ರಾಷ್ಟ್ರಪತಿ ಬರಾಕ್ ಒಬಾಮಾ ಮತ್ತು ಹೌಸ್‌ ಆಫ್ ರೆಪ್ರೆಸೆಂಟೇಟಿವ್ಸ್‌ ನ್ಯಾನ್ಸಿ ಪೆಲೊಸಿ ಅವರೊಂದಿಗೆ ಸಭೆಗಳನ್ನು ನಡೆಸಿ, ಸಂಯುಕ್ತ ಹಣಬೆಂಬಲದ ಸಾಧ್ಯತೆಗಳ ಬಗ್ಗೆಯೂ ಚರ್ಚೆ ನಡೆಸಿದರು.
ವಿಶ್ವಾದ್ಯಂತ ಮಾನವವಾದಿ ಧ್ಯೇಯಗಳನ್ನು ಬೆಂಬಲಿಸಲು 2006ರ ಸೆಪ್ಟೆಂಬರ್‌ ತಿಂಗಳಲ್ಲಿ ಬ್ರ್ಯಾಡ್‌ ಪಿಟ್‌ ಮತ್ತು ಏಂಜೆಲಿನಾ ಜೋಲೀ, ಜೋಲೀ-ಪಿಟ್‌ ಫೌಂಡೇಷನ್‌ ಎಂಬ ಒಂದು ದತ್ತಿ ಸಂಘಟನೆಯನ್ನು ಸ್ಥಾಪಿಸಿದರು. ಈ ಪ್ರತಿಷ್ಠಾನ ಆರಂಭದಲ್ಲಿ ಗ್ಲೋಬಲ್‌ ಆಕ್ಷನ್‌ ಫಾರ್‌ ಚಿಲ್ಡ್ರೆನ್‌ ಮತ್ತು ಡಾಕ್ಟರ್ಸ್‌ ವಿತೌಟ್‌ ಬಾರ್ಡರ್ಸ್‌ಗೆ ತಲಾ $1 ದಶಲಕ್ಷ ದಾನಗಳನ್ನು ನೀಡಿತು. ತರುವಾಯ ತಿಂಗಳು, ಅಮೆರಿಕನ್‌ ಪತ್ರಕರ್ತ ದಿವಂಗತ ಡೇನಿಯಲ್‌ ಪರ್ಲ್‌ ಸ್ಮರಣಾರ್ಥವಾಗಿ ರಚಿಸಲಾದ ಸಂಘಟನೆಯಾದ ಡೇನಿಯಲ್‌ ಪರ್ಲ್‌ ಸಂಸ್ಥೆಗೆ ಜೋಲೀ-ಪಿಟ್‌ ಪ್ರತಿಷ್ಠಾನವು $100,000 ದಾನ ಮಾಡಿತು. ಸಂಯುಕ್ತ ದಾಖಲೆಗಳ ಪ್ರಕಾರ, 2006ರಲ್ಲಿ, ಬ್ರ್ಯಾಡ್‌ ಪಿಟ್‌ ಮತ್ತು ಏಂಜೆಲಿನಾ ಜೋಲೀ ಅವರು ತಮ್ಮ ಪ್ರತಿಷ್ಠಾನಕ್ಕೆ $8.5 ದಶಲಕ್ಷದ ಮೊತ್ತವನ್ನು ನೀಡಿದರು; 2006ರಲ್ಲಿ $2.4 ದಶಲಕ್ಷ ಮತ್ತು 2007ರಲ್ಲಿ $3.4 ದಶಲಕ್ಷ ಮೊತ್ತವನ್ನು ದಾನ ಮಾಡಿದರು. ಜೂನ್‌ 2009ರಲ್ಲಿ, ಸೇನೆ ಮತ್ತು ತಾಲಿಬಾನ್‌ ಆತಂಕವಾದಿಗಳ ನಡುವಿನ ಕದನದಲ್ಲಿ ನಿರಾಶ್ರಿತರಾದ ಪಾಕಿಸ್ತಾನಿಗಳಿಗೆ ಸಹಾಯವಾಗಲೆಂದು U.N. ನಿರಾಶ್ರಿತ ನಿಯೋಗಕ್ಕೆ ಜೋಲೀ-ಪಿಟ್‌ ಪ್ರತಿಷ್ಠಾನ $1 ದಶಲಕ್ಷ ಮೊತ್ತವನ್ನು ದಾನ ಮಾಡಿತು.
ಮಾಧ್ಯಮಗಳಲ್ಲಿ
ಬ್ರ್ಯಾಡ್ ಪಿಟ್ ಅವರನ್ನು ‌ಚಲನಚಿತ್ರ ಇತಿಹಾಸದ 25 ಮಂದಿ ಅತಿ ಸೆಕ್ಸಿ ನಟರ ಪೈಕಿ ಪಿಟ್ ಒಬ್ಬರಾಗಿ 1995ರಲ್ಲಿ ಎಂಪೈರ್‌ ಆಯ್ಕೆ ಮಾಡಿತು. ಇದಕ್ಕೆ ಕಿರೀಟವೆಂಬಂತೆ, ಬದುಕಿರುವ ಅತ್ಯಂತ ಸೆಕ್ಸಿ ಪುರುಷ ಎಂಬ ಬಿರುದನ್ನು 1995 ಮತ್ತು 2000ರಲ್ಲಿ ಪೀಪಲ್‌ ಎರಡು ಬಾರಿ ಬ್ರ್ಯಾಡ್ ಪಿಟ್ ‌ ಅವರಿಗೆ ನೀಡಿತು. ಫೋರ್ಬ್ಸ್‌ ವಾರ್ಷಿಕ ಸೆಲೆಬ್ರಿಟಿ 100 ಪಟ್ಟಿಯಲ್ಲಿ 2006ರಲ್ಲಿ ಕ್ರ.ಸಂ. 20, 2007ರಲ್ಲಿ 5ನೆ ಮತ್ತು 2008ರಲ್ಲಿ 10ನೆಯ ಸ್ಥಾನವನ್ನು ಅವರು ಅಲಂಕರಿಸಿದ್ದಾರೆ. 2007ರಲ್ಲಿ ಟೈಮ್‌ 100 ವಾರ್ಷಿಕವಾಗಿ ಸಂಯೋಜಿಸಲಾದ ವಿಶ್ವದಲ್ಲಿ 100 ಅತ್ಯಂತ ಪ್ರಭಾವೀ ವ್ಯಕ್ತಿಗಳ ಪಟ್ಟಿಯಲ್ಲಿ ಅವರು ಸೇರಿದ್ದರು. ಈ ಪಟ್ಟಿಯನ್ನು ಟೈಮ್‌ ವಾರ್ಷಿಕವಾಗಿ ಆಯ್ಕೆ ಮಾಡುತ್ತದೆ. "ಸಾಮಾನ್ಯವಾಗಿ ಕ್ಯಾಮೆರಾಗಳು ಸೆರೆಹಿಡಿಯದ ಸ್ಥಳಗಳನ್ನು ಮತ್ತು ಕಥೆಗಳನ್ನು ನೋಡಲು ಜನರನ್ನು ಸೆಳೆಯುವ ನಿಟ್ಟಿನಲ್ಲಿ ಬ್ರ್ಯಾಡ್‌ ಪಿಟ್‌ ತಮ್ಮ ತಾರಾವರ್ಚಸ್ಸನ್ನು ಬಳಸಿದ್ದಾರೆ". ಬ್ರ್ಯಾಡ್‌ ಪಿಟ್‌ರನ್ನು ಮತ್ತೆ ಟೈಮ್‌ 100ರ ಪಟ್ಟಿಯಲ್ಲಿ ಸೇರಿಸಿಕೊಳ್ಳಲಾಯಿತು; ಆದಾಗ್ಯೂ, ಅವರನ್ನು ಬಿಲ್ಡರ್ಸ್‌ ಅಂಡ್‌ ಟೈಟಾನ್ಸ್‌ ಪಟ್ಟಿಯಲ್ಲೂ ಸೇರಿಸಿಕೊಳ್ಳಲಾಯಿತು.
2004ರ U.S. ರಾಷ್ಟ್ರಪತಿ ಚುನಾವಣೆಯಲ್ಲಿ ಮತ ಚಲಾಯಿಸಲು ವಿದ್ಯಾರ್ಥಿಗಳನ್ನು ಪ್ರೋತ್ಸಾಹಿಸಲು, ಅಕ್ಟೋಬರ್‌ 2004ರಲ್ಲಿ ಬ್ರ್ಯಾಡ್‌ ಪಿಟ್‌ ಮಿಸ್ಸೂರಿ ವಿಶ್ಯವಿದ್ಯಾನಿಲಯ ಆವರಣಕ್ಕೆ ಭೇಟಿ ನೀಡಿದರು. ಚುನಾವಣೆಯಲ್ಲಿ ಅವರು ಜಾನ್‌ ಕೆರಿಯವರಿಗೆ ಬೆಂಬಲ ಸೂಚಿಸಿದರು. ಅ ನಂತರ, ಅಕ್ಟೋಬರ್‌ ತಿಂಗಳಲ್ಲಿ, ಭ್ರೂಣದ ಕಾಂಡಕೋಶ ಸಂಶೋಧನೆಗೆ ಅವರು ಸಾರ್ವಜನಿಕವಾಗಿ ಬೆಂಬಲ ಸೂಚಿಸಿದರು. ತಮ್ಮ ನಿಲುವನ್ನು ಸಮರ್ಥಿಸಿಕೊಂಡ ಅವರು "ಈ ಮಾರ್ಗಗಳನ್ನು ತೆರೆದಿಟ್ಟಿದ್ದೇವೆ ಎಂಬುದನ್ನು ನಾವು ಖಚಿತಪಡಿಸಿಕೊಳ್ಳಬೇಕು, ಹಾಗಾದಲ್ಲಿ ನಮ್ಮಲ್ಲಿರುವ ಅತ್ಯುತ್ತಮ ಮತ್ತು ಅತಿ ಪ್ರತಿಭಾನ್ವಿತರು ಪರಿಹಾರವನ್ನು ಕಂಡುಕೊಳ್ಳುತ್ತೇವೆಂಬ ನಂಬಿಕೆಯಿದ್ದವರು ಈ ಮಾರ್ಗಗಳಲ್ಲಿ ಹೋಗಲು ಸಾಧ್ಯ" ಎಂದರು. ಇದನ್ನು ಸಮರ್ಥಿಸಲು, ಅವರು 71 ಪ್ರಸ್ತಾಪ ಎಂಬ ಕ್ಯಾಲಿಫೋರ್ನಿಯಾ ಬ್ಯಾಲಟ್‌ ಕೊಡುಗೆಯನ್ನು ಮಂಜೂರು ಮಾಡಿದರು. ಈ ಪ್ರಸ್ತಾಪ ಕಾಂಡಕೋಶ ಸಂಶೋಧನೆಗೆ ಸಂಯುಕ್ತ ಸರ್ಕಾರ ಹಣಕಾಸು ಅನುದಾನ ಒದಗಿಸಲು ಅನುವು ಮಾಡಿಕೊಡುತ್ತದೆ.
2005ರಲ್ಲಿ ಆರಂಭವಾದ ಏಂಜೆಲಿನಾ ಜೋಲೀಯೊಂದಿಗಿನ ಸಂಬಂಧವು ಪ್ರಪಂಚದಲ್ಲಿ ಬಹಳ ವರದಿಯಾದ ಖ್ಯಾತರ ಕಥೆಗಳಲ್ಲಿ ಒಂದಾಗಿತ್ತು. 2006ರ ಆರಂಭದಲ್ಲಿ ಏಂಜಲೀನಾ ಜೋಲೀ ಗರ್ಭಿಣಿಯಾದದ್ದು ಖಚಿತಪಡಿಸಿದ ಬಳಿಕ, ಈ ಜೋಡಿಯ ಸುತ್ತಲೂ ಸುತ್ತಿಕೊಂಡ ಅಭೂತಪೂರ್ವ ಮಾಧ್ಯಮ ಪ್ರಚೋದನೆಯು ಹುಚ್ಚುತನದ ಪರಮಾವಧಿಯಾಯಿತು. "ಬ್ರ್ಯಾಂಜೆಲಿನಾ ಜ್ವರ" ಎಂದು ರಾಯ್ಟರ್ಸ್‌ ಅವರ ಕಥೆಯಲ್ಲಿ ಬಣ್ಣಿಸಿದ್ದಾರೆ. ಮಾಧ್ಯಮದಿಂದ ತಪ್ಪಿಸಿಕೊಳ್ಳಲು, ತಮ್ಮ ಮಗಳು ಷಿಲೋಳ ಜನನಕ್ಕಾಗಿ ಜೋಡಿಯು ನಮೀಬಿಯಾಗೆ ಹೋಯಿತು. ಈ ಬೆಳವಣಿಗೆಯನ್ನು "ಯೇಸುಕ್ರಿಸ್ತ ಹುಟ್ಟಿದ ನಂತರದಿಂದ ಅತ್ಯಂತ ನಿರೀಕ್ಷಿತ ಶಿಶು ಇದು" ಎಂದು ಮಾಧ್ಯಮಗಳು ಬಣ್ಣಿಸಿದವು. ಎರಡು ವರ್ಷಗಳ ನಂತರ ಏಂಜೆಲಿನಾ ಜೋಲೀ ಮತ್ತೆ ಎರಡನೆಯ ಬಾರಿ ಗರ್ಭಿಣಿಯಾದಾಗ ಮಾಧ್ಯಮಗಳು ಉನ್ಮತ್ತ ಸ್ಥಿತಿ ತಲುಪಿದ್ದವು. ನೈಸ್‌ನ ಸಮುದ್ರದ ಪಕ್ಕದ ಆಸ್ಪತ್ರೆಯಲ್ಲಿ ಏಂಜೆಲಿನಾ ಜೋಲೀ ಕಳೆದ ಎರಡು ವಾರಗಳ ಕಾಲವೂ ಸಹ ವರದಿಗಾರರು ಮತ್ತು ಛಾಯಾಗ್ರಾಹರು ಜನನದ ಬಗ್ಗೆ ವರದಿ ಮಾಡಲು ಪಾದಚಾರಿ ಪಥದಲ್ಲಿ ಠಿಕಾಣಿ ಹೂಡಿದ್ದರು.